‘Power bank’ punca kebakaran rumah pusaka pengamal media

BATU ARANG: Lambakan peranti pengecas mudah alih (power bank) terutamanya dari China sebenarnya tidak menjamin keselamatan.

Sebuah kediaman musnah keseluruhannya dalam kebakaran berpunca daripada power bank kira-kira jam 7.30 pagi pada Rabu di Batu Arang, Selangor.

Pemilik rumah pusaka itu yang juga pengamal media, Mohd Radzi Hashim terkejut apabila menerima panggilan penyewa kediamannya berhubung kejadian.

“Ia dikatakan berpunca daripada power bank yang dicas melebihi had.

“Mula terbakar di bahagian tilam katil sebelum api marak menelan rumah kayu milik keluarga saya yang berusia lebih 40 tahun.

“Rumah itu baru disewa hampir setahun oleh penyewa baru yang kerja buruh bersama lapan ahli keluarganya.

“Enam kanak-kanak tinggal bersama tetapi kesemua mereka dilaporkan selamat,” katanya kepada MEDIA VARIASI.

Radzi membuat laporan polis berhubung kejadian semalam dan masih trauma dengan insiden itu.

“Ia sumber pendapatan saya selama ini, nilai kerugian RM300,000 dan segala-galanya lenyap sekelip mata.

“Saya masih terkejut, biasanya buat liputan mengenai kejadian yang berlaku terhadap orang lain namun kali ini musibah ini berlaku kepada saya,” katanya.

Orang ramai yang sudi menghulurkan bantuan boleh menyumbang ke Mohd Radzi Hashim, di akaun Maybank 162348397859.

Author

Tun Puteh Wanti

View all posts

View all posts


Taiwan secara rasmi buka Pusat Kecemerlangan AI

TAIPEI: Pusat Kecemerlangan AI Taiwan (Taiwan AICoE) yang berperanan untuk membangunkan keupayaan kecerdasan buatan (AI) Taiwan, dibuka secara rasmi pada Selasa.

Pada majlis pelancaran di Taipei, Menteri Majlis Sains dan Teknologi Negara (NSTC), Wu Tsung-tsong berkata, aplikasi AI telah berkembang pesat dan menjadi bahagian penting dalam kehidupan seharian sejak kerajaan menetapkan 2017 sebagai tahun sifar untuk industri AI Taiwan.

Kemunculan ChatGPT yang dibangunkan Amerika Syarikat (AS) mengejutkan China dan Jepun selain memberi cabaran baharu seperti persoalan mengenai etika, kedaulatan undang-undang dan hak asasi manusia yang berkait dengan penggunaan AI, kata Wu.

Beliau berkata, NSTC kini berusaha merumuskan prinsip etika dan umum bagi membolehkan badan antara kerajaan mengkodifikasikan syarat-syarat yang mengawal penggunaan AI yang dapat membawa Taiwan sejajar dengan inisiatif AI global dan memanfaatkan pengaruh antarabangsa Taiwan dalam bidang tadbir urus AI.

Pusat itu yang dikendalikan oleh NSTC, akan berfungsi sebagai platform untuk menyelaras usaha oleh agensi kerajaan berkaitan untuk merumus peraturan mentadbir aplikasi AI dan memudahkan kerjasama dalam projek AI antarabangsa.

Tsai Zse-hong, ketua AICoE Taiwan pula berkata, pusat itu akan berusaha untuk memulakan kerjasama antarabangsa dalam memperkukuh teknologi AI teras, mewujudkan kumpulan bakat AI di rantau Asia Pasifik dengan memanfaatkan institusi AI antarabangsa terkemuka dan menyertai organisasi AI “berpusatkan manusia” untuk menjalin perkongsian yang boleh dipercayai dalam alam AI dengan negara yang berfikiran sama.

AICoE Taiwan sedang berbincang dengan institusi antarabangsa mengenai beberapa draf projek dan akan menjadi titik hubungan tunggal Taiwan untuk projek antarabangsa serta menyediakan panduan tentang perancangan dan pembangunan industri AI tempatan, kata Tsai.

Ditanya oleh pemberita tentang kemajuan rancangan NSTC untuk membangunkan “Taiwanese ChatGPT” untuk digunakan oleh orang ramai, Tsai berkata NSTC sedang mengumpulkan pasukan untuk mengumpul data yang sesuai dengan masyarakat dan budaya Taiwan serta menguji perisian yang dijangkakan mula berhasil menjelang akhir tahun ini.

Beliau berkata pelbagai pengembangan berperingkat dirancang untuk superkomputer Taiwania 2 yang dikuasakan AI yang dibangunkan oleh Makmal Penyelidikan Gunaan Kebangsaan untuk menampung projek itu dan mencipta ChatGPT Taiwan.

Usaha semasa kini bertumpu pada ujian berkaitan kuasa pengkomputeran dan set data, yang sepatutnya dapat meliputi lebih 2,000 unit pemprosesan grafik (GPU), katanya. – BERNAMA-CNA


Telefon pintar Huawei terbaharu berjaya atasi sekatan AS – Bloomberg

GERGASI telekomunikasi China, Huawei mengeluarkan telefon pintar terbaharunya walaupun berdepan sekatan perdagangan yang ketat yang dikenakan oleh Amerika Syarikat (AS), lapor Bloomberg pada Jumaat.

Peranti tersebut mungkin menjadi produk Huawei pertama dengan cip 5G baharu sejak syarikat itu kehilangan akses kepada teknologi Amerika tiga tahun lalu.

Telefon pintar Huawei Mate 60 Pro yang dijual pada bulan Ogos, mempunyai kelajuan tanpa wayar yang serupa dengan iPhone terbaharu Apple dan menyokong panggilan 5G dan satelit, menurut beberapa ulasan dalam talian.

Syarikat yang berpangkalan di Shenzhen telah berjuang untuk pulih dari sekatan AS yang dikenakan pada tahun 2020, yang menghalangnya dari teknologi penting seperti semikonduktor dan produk canggih lain dari pembuat cip utama.

Ujian oleh Bloomberg menunjukkan bahawa Mate 60 Pro baharu mempunyai jalur lebar yang serupa dengan telefon 5G yang lain. Peranti mencapai kelajuan lebih daripada 350 megabit sesaat.

“Cip 5G baharu Huawei, yang menguasai telefon pintar Mate 60 Pro yang baru dikeluarkannya, mungkin dibuat oleh SMIC. Ini menandakan peristiwa penting dalam perkembangan semikonduktor China.

“Namun, kami menjangkakan peningkatan kewangan yang terhad untuk SMIC pada tahun 2024, memandangkan cabaran hasil pengeluaran dan kekangan bahan,” kata penganalisis Bloomberg, Charles Shum dan Sean Chen.

Bloomberg menambah bahawa ia masih tidak jelas cip apa yang digunakan oleh firma China itu untuk menghasilkan peranti baharu.

Sebelum 2020, Huawei adalah pemimpin global dalam industri telefon pintar, di belakang Samsung dan Apple. Walau bagaimanapun, ia sangat bergantung pada teknologi dan komponen yang dibuat di Amerika Syarikat atau dihasilkan oleh syarikat-syarikat di bawah paten Amerika.

Jenama China tidak dapat bersaing secara global kerana ia tidak mempunyai perkakasan yang diperlukan dalam chipset dan modem 5G sejak sekatan perdagangan AS dikenakan.

Bahagian pasaran Huawei dari telefon pintar di China menyumbang kira-kira 30 peratus tahun lepas, menjadikannya vendor telefon terbesar di negara itu. Bahagian pasaran global syarikat pada bulan Julai dianggarkan sekitar 4 peratus.

Author

Taufik Asmady Abdul Aziz

View all posts

View all posts


JPS laksana pelarasan projek PLSB kurangkan impak banjir – Nik Nazmi

KOTA BHARU: Jabatan Pengairan dan Saliran (JPS) telah melaksanakan pelarasan terhadap projek Pembangunan Lembangan Sungai Bersepadu (PLSB) Sungai Golok Fasa 1 yang sedang dalam pembinaan bagi mengurangkan impak banjir terhadap kawasan sekitarnya.

Menteri Sumber Asli, Alam Sekitar dan Perubahan Iklim, Nik Nazmi Nik Ahmad berkata, pelarasan dilakukan melibatkan beberapa perkara teknikal termasuk memastikan aliran air dari Sungai Lanchang ke Sungai Golok dapat mengalir keluar dengan lebih baik.

Beliau berkata, langkah pelarasan diambil selepas mendengar pandangan penduduk kampung di sekitar lokasi berkenaan yang terpaksa berdepan dengan masalah banjir sejak projek tersebut bermula.

“Kita kena ambil maklum juga projek ini belum siap sepenuhya, jadi memang ada perkara-perkara dibangkitkan. Ada dibuat pelarasan berdasarkan pandangan penduduk dan memandangkan ia tidak siap sepenuhnya timbul beberapa masalah di peringkat proses pembinaan.

“Semua perkara ini kita bangkitkan selepas lawatan saya tempoh hari, saya telah memanggil pihak JPS dan sebab itu mereka terus mengambil inisiatif melakukan beberapa penyesuaian untuk sekurang-kurangnya mengatasi masalah tersebut di Kampung Tersang dan kawasan sekitar,” katanya selepas pertemuan dengan ahli Kelab Media Kelantan Darulnaim (Kemudi) di sini, malam tadi.

PLSB Sungai Golok Fasa 1 melibatkan hilir Lembangan Sungai Golok di Jajahan Tumpat dan sebahagian di Jajahan Pasir Mas dengan peruntukan berjumlah RM656 juta.

Projek PLSB Sungai Golok bertujuan mengelak masalah banjir termenung dan bah besar di kawasan itu pada masa hadapan. – BERNAMA


Ramai orang Melayu tak mahu keluar undi, kurang kesedaran – Abdul Hadi

CYBERJAYA: Ramai kaum Melayu yang masih tidak mahu keluar mengundi pada pilihan raya kata Presiden PAS, Tan Sri Abdul Hadi Awang.

Ahli Parlimen Marang itu menyifatkan orang Melayu masih kurang kesedaran bahawa setiap undian itu adalah suatu kuasa politik.

“(Peratusan) kaum lain keluar mengundi 90 peratus (tapi) orang Melayu (yang) keluar mengundi 70 peratus. Masih ramai yang tak mahu mengundi.

“Kalau kita tak mengundi, bermakna kita menghilangkan kuasa politik. Mana-mana parti yang menang pilihan raya, dia dapat kuasa politik.

“Maka orang Melayu Islam termasuk bukan Islam yang tidak ekstrem perlu menyokong Perikatan Nasional (PN) untuk membuat perubahan yang baik,” katanya seperti dilapor Berita Harian.

Beliau berkata demikian ketika berucap pada Majlis Munajat Akbar dan Jelajah PN Best di Sendayan, Ahad malam.

Dalam pada itu, Abdul Hadi menyatakan kemenangan PN dalam PRN yang akan berlangsung pada Sabtu ini akan membawa perubahan dalam kerajaan Persekutuan.

“Kalau menang (enam negeri) ini, akan berlaku perubahan kerajaan Pusat, itu maknanya. Maka kewajipan mengundi sangat besar,” ujarnya.

Author

Diyana Rahip

View all posts

View all posts


Ketua sindiket, ahli didakwa edar dadah

IPOH: Ketua sindiket dadah dan seorang ahlinya didakwa di Mahkamah Majistret di sini hari ini atas pertuduhan mengedar dadah jenis heroin seberat 21 kilogram minggu lepas.

S. Genesan, 39, yang kudung tangan kiri dan R. R Pirapagaran, 39, dituduh bersama-sama mengedar dadah seberat 21,069 gram di sebuah rumah di Jalan Jelapang Bayu 6, Puncak Jelapang di sini kira-kira 9 malam, 16 Mei lepas.

Pertuduhan dibuat mengikut Seksyen 39B(1)(a) Akta Dadah Berbahaya 1952 dan boleh dihukum di bawah Seksyen 39(B)(2) akta sama yang jika sabit kesalahan boleh dihukum mati atau penjara seumur hidup dan minimum 15 sebatan.

Pendakwaan dikendalikan Timbalan Pendakwa Raya Nor Syahirah Azahar manakala Genesan diwakili peguam Dayang Nor Emilia Azman Shah dan R Pirapagaran tidak diwakili peguam.

Majistret Jesseca Daimis menetapkan 26 Julai ini untuk sebutan semula kes bagi menunggu serahan laporan kimia. – BERNAMA


Rodri pemain terbaik Liga Juara-Juara, 7 pemain City tersenarai pasukan terbaik

LONDON: Penjaring gol kemenangan Manchester City, Rodri dinobatkan sebagai pemain terbaik Liga Juara-Juara oleh UEFA ketika tujuh pemain City mencatat nama dalam pasukan terbaik musim ini dan Erling Haaland meraih gelaran gol terbaik musim ini.

Jaringan pada minit ke-68 itu sudah cukup bagi City mengalahkan Inter Milan 1-0 di Istanbul untuk menjulang Piala Eropah dan melengkapkan treble yang luar biasa, menurut Agensi Berita Jerman (dpa)

Pemain berusia 26 tahun itu pada Ahad dinamakan sebagai pemain terbaik musim ini oleh panel pemerhati teknikal UEFA.

Pada kesemua aksi Liga Juara-Juara City musim ini, Rodri hanya diketepikan dalam satu perlawanan dan menjaringkan dua gol termasuk jaringan kemenangan dalam aksi final pada Sabtu.

Pemain tengah Sepanyol itu disertai enam rakan sepasukan dalam pasukan terbaik musim ini ketika Haaland, Kevin De Bruyne, John Stones, Ruben Dias, Bernardo Silva dan Kyle Walker kesemuanya tersenarai.

Pemain Inter, Federico Dimarco dan Alessandro Bastoni turut berada dalam senarai pasukan terbaik bersama penjaga gol Real Madrid,  Thibaut Courtois dan penyerang  Vinicius Junior.

City juga meraih anugerah gol terbaik musim ini menerusi Haaland untuk aksi akrobatiknya ketika menentang bekas kelab Borussia Dortmund dalam aksi peringkat kumpulan yang menyaksikan City menang 2-1. – BERNAMA-dpa


Ismail Sabri calon PM dari BN, bukan Zahid Hamidi – Khairy

CYBERJAYA: Calon Barisan Nasional (BN) Parlimen Sungai Buloh, Khairy Jamaluddin mengesahkan Datuk Seri Ismail Sabri Yaakob merupakan calon Perdana Menteri dari parti itu.

Menurutnya, perkara itu merupakan pendirian BN seperti yang disuarakan Presiden parti, Datuk Seri Dr Ahmad Zahid Hamidi sebelum ini.

“Calon Perdana Menteri adalah Datuk Seri Ismail Sabri… noktah… itu adalah pendirian Barisan Nasional yang diumumkan Datuk Seri Ahmad Zahid sendiri.

“Undi BN dapat Datuk Seri Ismail Sabri sebagai Perdana Menteri,” katanya seperti dilapor Berita Harian hari ini.

Dalam pada itu, Khairy turut mengesahkan bahawa aku janji yang tular di media sosial baru-baru ini berhubung sokongan parti terhadap Zahid Hamidi untuk menjadi perdana menteri adalah palsu.

Menurutnya, aku janji yang ditandatangani semua calon menggunakan kepala surat BN adalah berkait lompat parti dan kesetiaan kepada parti.

“Aku janji yang tular itu memang tidak betul. Saya calon BN, aku janji tular yang kononnya ditandatangani oleh Datuk Seri Shamsul Anuar Nasarah atas kepala surat UMNO.

“Pertamanya, kita bertanding atas BN, kita tandatangani aku janji yang ada kaitan dengan lompat parti, kesetiaan kepada parti atas kepala surat BN.

“Yang itu yang saya sign (tandatangan)… tidak ada saya sign letter head (kepala surat) UMNO yang memberi aku janji seperti mana ditularkan,” katanya.

Beliau berkata demikian kepada media selepas Sambutan Hari Pembantu Perawatan Kesihatan Hospital Sungai Buloh pada Khamis.

Terdahulu, tular dokumen dengan kepala surat UMNO memaparkan tandatangan Ahmad Zahid yang juga Presiden UMNO serta Pengerusi BN dan Ahmad Maslan, selepas pengumuman rasmi calon BN pada Selasa.

Antara kandungan yang tertulis dalam aku janji itu adalah ikrar calon UMNO dan BN yang menang pada PRU15 untuk mencalonkan serta menyokong Ahmad Zahid sebagai Perdana Menteri.

Author

Diyana Rahip

View all posts

View all posts


Peguam SM Faisal sakit kerana jangkitan, bicara ditangguh

KUALA LUMPUR: Mahkamah Majistret Jenayah 3 Kuala Lumpur hari ini membenarkan penangguhan perbicaraan kes jenayah membabitkan jutawan, Datuk SM Faisal SM Nasimuddin berikutan peguambela utamanya sakit.

Perkara itu diputuskan Majistret, Nadia Othman setelah menerima permohonan penangguhan daripada peguambela mewakili SM Faisal, iaitu Datuk Jagjit Singh yang memaklumkan bahawa peguam utama ahli perniagaan itu, Datuk Akberdin Abdul Kader tidak dapat hadir kerana mengalami masalah pernafasan selain turut mengemukakan sijil cuti sakit (MC) kepada mahkamah.

Pada 14 September lalu, Akberdin tidak dapat hadir berikutan kakak iparnya meninggal dunia dan perbicaraan telah ditangguh kepada 14 Oktober.

Susulan itu, pada 14 Oktober, Mahkamah Majistret Jenayah 3 Kuala Lumpur membenarkan Akberdin untuk mendapatkan keterangan bertulis mengikut peruntukan Seksyen 402 (b) Kanun Tatacara Jenayah (CPC) daripada saksi sebelum memulakan prosiding.

Akberdin memohon keterangan bertulis saksi pendakwaan iaitu Elisa Nani Hanafi mengenai pertuduhan SM Faisal mencederakan bekas isterinya, Emilia Hanafi sebelum prosiding perbicaraan dijalankan. Maka prosiding ditangguhkan ke hari ini.

Dalam prosiding hari ini yang bermula sekitar jam 11 pagi tadi, pihak pendakwaan yang dikendalikan oleh Timbalan Pendakwa Raya, Zahida Zakaria memberitahu mahkamah keterangan bertulis saksi pendakwaan (Witness Statement) telah pun dikemukakan, dengan pengecualian tempoh 14 hari sebagaimana dipersetujui semua pihak sebelum ini.

Peguam pemerhati mewakili mangsa Emilia, Amirul Iman Dollah dari Tetuan Nazri Yahya & Co memberitahu pihak media bahawa, satu salinan dokumen yang sama turut diserahkan kepada pihak pembelaan sebelum hari perbicaraan dan telah disah terima oleh pihak pembelaan.

“Pihak pendakwaan pada hari ini telah memberitahu Mahkamah bahawa mereka telah bersedia untuk membuat pemeriksaan utama ke atas saksi iaitu Elisya Nani, keluarga mangsa yang berada ketika kejadian berlaku.

“Namun begitu, pihak peguambela SM Faisal telah memohon kepada Mahkamah, untuk penangguhan kes ke suatu tarikh selanjutnya kerana Akberdin telah mengalami Upper Respiratory Tract Infections iaitu jangkitan akut saluran pernafasan atas (URTI).

“Setelah mendengar daripada kedua-dua pihak, Majistret telah menetapkan tarikh 25 November 2022 bagi tujuan pemeriksaan ke atas saksi.

“Di samping itu, kesemua pihak diminta untuk memuktamadkan pemfailan hujahan isu undang-undang berkenaan Similar Facts Evidence (SFE) menjelang tarikh pendengaran seterusnya bagi urusan ini pada 17 November 2022,” katanya kepada MEDIA VARIASI.

Peguam pemerhati mewakili mangsa Emilia, ialah Nazri Yahya dan Amirul Iman Dollah dari Tetuan Nazri Yahya & Co.

Pihak pembelaan pada hari ini dikendalikan oleh Dato Jagjit Singh berserta dua orang peguambela serta seorang peguam pelatih dalam kamar (PDK).

Untuk rekod, SM Faisal, 43, didakwa dengan sengaja menyebabkan kecederaan ke atas Emila, 43, yang ketika kejadian adalah isterinya di sebuah rumah di Desa Sri Hartamas, Brickfields di sini antara 12.30 tengah hari dan 4.30 petang pada 22 Nov 2015.

Pertuduhan mengikut Seksyen 323 Kanun Keseksaan dan boleh dihukum di bawah Seksyen 326A kanun sama, yang membawa hukuman penjara maksimum dua tahun atau denda sehingga RM2,000 atau kedua-duanya, jika sabit kesalahan.

Author

Tun Puteh Wanti

View all posts

View all posts


JKN Melaka jumpa najis tikus, dua restoran hotel diarah tutup

CYBERJAYA: Dek kerana keadaan dapur terlalu kotor dan mempunyai najis tikus, dua restoran hotel di Melaka diarah tutup serta-merta.

Perkara itu susulan Jabatan Kesihatan Negeri (JKN) Melaka menjalankan pemeriksaan terhadap 44 restoran hotel di negeri tersebut.

Pengarah JKN Melaka, Dr Rusdi Abd Rahman berkata, pemeriksaan yang dijalankan selama dua hari bermula Rabu hingga Khamis mendapati dua daripada 44 restoran hotel itu diarahkan tutup sementara di bawah Seksyen 11, Akta Makanan 1983 bagi kerja-kerja pembersihan.

Katanya, arahan itu dikeluarkan setelah JKN Melaka melalui Bahagian Keselamatan dan Kualiti Makanan dan Unit Inspektorat dan Perundangan telah menjalankan pemantauan keselamatan makanan dan kebersihan premis di bawah Akta Makanan 1983, penguatkuasaan Peraturan-Peraturan Kawalan Hasil Tembakau (PPKHT) 2004 dan kebersihan persekitaran hotel di bawah Akta Pemusnahan Serangga Pembawa Penyakit 1975 (APSPP 1975).

“Kami juga melaksanakan pemeriksaan kebersihan persekitaran premis dengan lapan hotel dikenal pasti ada tempat pembiakan jentik-jentik,” katanya seperti dilapor Sinar Harian hari ini.

Jelasnya lagi, sebanyak 17 kompaun kesalahan turut dikeluarkan dengan nilai RM4,250 atas kesalahan kerana tidak memasang papan tanda larangan merokok di bawah Peraturan-Peraturan Kawalan Hasil Tembakau (PPKHT) 2004.

Maklumnya, sekiranya pengguna mempunyai sebarang kemusykilan berhubung isu keselamatan makanan dan kebersihan premis pengguna boleh menghubungi Pejabat Kesihatan Daerah atau Jabatan Kesihatan Negeri terdekat atau membuat aduan melalui laman sesawang http://moh.spab.gov.my

“JKN Melaka sentiasa peka dan prihatin terhadap perkara-perkara yang boleh mengancam keselamatan dan kesihatan pengguna,” ujarnya.

Author

Diyana Rahip

View all posts

View all posts


Jadikan Sukma ke-20 arena buktikan kejaguhan atlet – PM

BANGI: Perdana Menteri Datuk Seri Ismail Sabri Yaakob menyeru warga sukan agar bangkit dan menjadikan pentas Sukan Malaysia (Sukma) ke-20 Majlis Sukan Negara (MSN) 2022 sebagai arena membuktikan kejaguhan atlet negara serta terus mencetus kehebatan di peringkat antarabangsa.

Beliau berkata para atlet juga perlu menerapkan semangat untuk meneruskan rentetan kejayaan yang telah dilakar atlet negara di peringkat antarabangsa sebelum ini.

“Kontinjen negara berjaya melepasi sasaran pingat sebanyak 39 emas, 45 perak dan 90 gangsa di Sukan SEA di Hanoi, Vietnam pada Mei lepas diikuti pencapaian membanggakan kontinjen Malaysia di Sukan Komanwel di Birmingham, England dengan tujuh emas, lapan perak dan lapan gangsa pada Julai.

“Lebih membanggakan, kita kini memiliki juara dunia dalam sukan badminton selepas penantian sejak sekian lama. Kejayaan Aaron Chia dan Soh Wooi Yik membuktikan Keluarga Malaysia mampu menakluki persada dunia,” katanya.

Ismail Sabri berkata demikian ketika berucap pada majlis perasmian pembukaan Sukma ke-20 MSN 2022 yang berlangsung di Dewan Canselor Tun Abdul Razak, Universiti Kebangsaan Malaysia di sini malam tadi.

Beliau bagaimanapun mengingatkan warga sukan Keluarga Malaysia agar tidak leka dan berpuas hati dengan setiap kejayaan kerana masih banyak halangan perlu diharungi untuk meneruskan kegemilangan yang sudah dilakar.

“Bangkitlah warga sukan negara. Jadikan pentas temasya Sukan Malaysia kali ini sebagai arena membuktikan kejaguhan supaya yang terbaik diangkat membawa cabaran negara, dengan pentas Sukan SEA di Kemboja tahun hadapan sebagai aturan langkah pertama mencetus kehebatan di peringkat tertinggi.

“Cerita kehebatan sebegitu mahu kita teruskan kerana menanti tahun hadapan juga adalah temasya Sukan Asia di Hangzhou, China sebagai platform persiapan terbaik untuk mengejar impian dan emas sulung pada temasya Sukan Olimpik di Paris pada 2024 nanti,” katanya.

Perdana Menteri turut memberi jaminan akan terus meningkatkan kerancakan arena sukan negara melalui pelbagai program serta penyediaan peruntukan dan menyeru semua atlet agar memberi tumpuan sepenuhnya kepada bidang masing-masing untuk mengharumkan nama negara.

“Sokongan padu kepada Program Podium untuk merealisasikan kilauan emas Olimpik itu sudah ditunaikan dengan peruntukan kewangan berjumlah RM240 juta menerusi Rancangan Malaysia Ke-12,” katanya.

Ismail Sabri juga berkata kerajaan sentiasa menyokong semua usaha serta inisiatif untuk menganjurkan lebih banyak kejohanan dan pertandingan sukan yang menyediakan platform kompetitif bertaraf tinggi kepada atlet negara.

“Itulah komitmen kerajaan kepada arena sukan negara dan saya menyeru semua pihak, bermula dengan atlet-atlet muda yang bersaing di temasya Sukan Malaysia kali ini, untuk memanfaatkan setiap peluang yang menanti demi kemajuan sukan negara,” katanya.

Perdana Menteri turut menzahirkan penghargaan kepada kerajaan negeri dan persatuan sukan di semua peringkat atas usaha mereka memupuk serta mencambahkan perpaduan menerusi semangat kesukanan.

“Kita ketepikan sebarang perbezaan, tidak kira apa sekalipun untuk bersatu hati meletakkan kejayaan bersama sebagai tonggak kepada Keluarga Malaysia,” katanya.

Sukma ke-20 MSN 2022 yang dijadual berlangsung dari 16 hingga 24 Sept ini menyaksikan 15 kontinjen termasuk Brunei mengambil bahagian dengan 426 acara dipertandingkan. – BERNAMA


‘Kau junjung Quran!’- Kakak dedah bekas suami adik ‘play victim’ tutup kesalahan curang

KECOH di media sosial hari ini apabila anak kepada Abby Abadi didakwa menjadi orang ketiga sehingga menyebabkan perceraian.

Terbaharu, kakak kepada Umisya, mangsa gangguan rumah tangga tampil menceritakan situasi tegang yang berlaku dalam keluarga mereka.

Menerusi Instagram stories @nadiahbtmazlan, dia menceritakan keadaan adiknya yang terkesan secara emosi disebabkan hal itu.

Kata wanita itu, pada awalnya dia turut percaya bahawa adiknya hanya bersangka buruk sehingga keluarganya terpaksa membawanya berjumpa psikiatri.

“Korang mainkan mental emosi adik aku, korang create kan benda yang menampakkan adik aku perempuan yang dah mental.

“Kau buat kami percaya yang adik aku ni terlalu berprasangka buruk. Sampai kami decide nak bawa dia jumpa psikiatri,” luahnya.

Malah, bekas suami juga dikatakan menjunjung al-Quran dan bersumpah atas nama Allah termasuk meletakkan cerai taklik kononnya tidak akan curang.

“Kau junjung Quran, kau bersumpah dengan nama Tuhan setiap hari.

“Kau letak cerai taklik pada adik aku kononnya kau tak buat dah benda tu. rupanya semua benda tu korang dah plan. Kau play victim supaya nampak salah tu dekat adik aku,” katanya.

Dakwa wanita itu lagi, adiknya bercerai kerana dikatakan telah melanggar taklik suami yang bersumpah tak berlaku curang.

Sementara itu, Abby Abadi dalam Instagram Stories memberi respons balas mengakui bahawa mereka pernah berjumpa ketika baru mengetahui berkenaan hal terbabit.

“Ye kami ada berjumpa. Tu waktu baru dimaklumkan hal ini. Memang masa tu tak tahu cerita apa pun.

“Tapi bila bercerita kata kami datang berjumpa untuk minta maaf? Apa tu.. tu malas nak bercakap.. Jadi geram dengan perangai manusia ni,” balasnya.

BERITA BERKAITAN:

 ‘Check in hotel’ – Wanita dakwa anak Abby Abadi sondol suami orang hingga bercerai
‘Dia datang, kejar-kejar balik’ – Lelaki akui lemah godaan anak pelakon

Author

Nurul Ain Japri

View all posts

View all posts


Lelaki berswafoto selepas cederakan pekerja kedai serbaneka didakwa

Bagaimanapun penyelia tapak pembinaaan, U.S. Divagaran, 32, mengaku tidak bersalah atas pertuduhan mendatangkan kecederaan parah ke atas lelaki berusia 18 tahun itu di sebuah kedai serbaneka di Ecohill Taipan, Semenyih di sini pada 5 pagi, 20 Jun lepas.

Pertuduhan dikemukakan mengikut Seksyen 325 Kanun Keseksaan yang memperuntukkan hukuman penjara maksimum tujuh tahun dan denda, jika sabit kesalahan.

Timbalan Pendakwa Raya Siti Nur Liyana Mohd Sulaiman menawarkan jaminan RM8,000 dengan seorang penjamin berserta syarat tambahan iaitu tertuduh dilarang mengganggu mangsa sehingga kes selesai.

Peguam V. Vickneswari yang mewakili Divagaran memohon jaminan dikurangkan dengan alasan anak guamnya yang masih bujang menanggung dan menjaga ibu bapanya yang uzur kerana dia satu-satunya anak lelaki dalam keluarga.

“Anak guam saya bekerja sebagai penyelia tapak pembinaan dengan pendapatan tetap antara RM1,500 hingga RM2,000. Selain itu, dia perlu membayar bulanan untuk kereta dan rumah masing-masing RM500. Jumlah jaminan yang tinggi sukar dibiayai oleh keluarga tertuduh,” kata peguam itu.

Majistret Nurdiyanah Mohd Nawawi membenarkan tertuduh diikat jamin RM4,500 dengan seorang penjamin berserta syarat tambahan yang dipohon pendakwaan.

Mahkamah menetapkan 15 Ogos ini untuk sebutan kes bagi laporan perubatan dan serahan dokumen.

Media sebelum ini melaporkan dalam kejadian kira-kira 5 pagi, tertuduh yang dipercayai dalam keadaan mabuk memasuki sebuah kedai serbaneka untuk membeli minuman.

Dia kemudian membawa keluar tiga payung dari premis berkenaan tanpa membuat bayaran menyebabkan mangsa menegurnya dan berlaku pertengkaran sebelum tertuduh menumbuk mangsa di muka.

Tular di media sosial dua video kejadian terbabit dan beberapa keping gambar seorang lelaki berswafoto bersama mangsa yang cedera. – BERNAMA


Dulu, kini dan selamanya UMNO – Khairy

KUALA LUMPUR: Menteri Kesihatan Khairy Jamaluddin hari ini menegaskan beliau masih ahli UMNO dan akan tetap bersama parti itu selamanya walau apa keadaan sekalipun.

Ahli Parlimen Rembau itu sekali gus menafikan video bertajuk “KJ Keluar UMNO!! Sah, Keputusan Muktamad Khairy Jamaluddin!!” yang disiarkan menerusi Youtube, pada 14 Sept lepas.

“Saya tak suka layan berita macam ini tapi ramai mesej dan tanya. Saya tetap UMNO. Saya menang KP (Ketua Pemuda UMNO) tapi tak dilantik Kabinet dan dipulau, tetap UMNO.

“… macam-macam penganiayaan politik, tetap UMNO. Saya kalah Presiden dan dipandang semacam, tetap UMNO. Kena cari kawasan baharu pun, tetap UMNO. Jangan risau. Dulu, kini, selamanya,” katanya menerusi Instagram. – BERNAMA


Cheah Liek Hou rampas semula ranking no.1 dunia

KUALA LUMPUR: Selepas merampas kembali ranking nombor satu dunia baru-baru ini, jaguh paralimpik negara, Cheah Liek Hou kini menyasarkan untuk merampas kembali mahkota Kejohanan Badminton Para Dunia di Tokyo, November ini.

Jika pemain berusia 35 tahun itu berjaya dalam misi pada kejohanan itu dari 1 hingga 6 November ini, selepas ditangguhkan selama setahun, pencapaian itu akan menjadi pingat emas ke-12 beliau di pentas dunia sejak 2007.

Liek Hou, yang mencipta sejarah sebagai  pemenang pingat emas badminton yang pertama Sukan Paralimpik Tokyo tahun lalu, juga berharap mengekalkan ranking teratas dunia selama mungkin.

Gembira dapat dapat kembali sebagai pemain nombor satu dunia sekali lagi. Pada April 2019, beliau jatuh ke tangga kedua dan pada Ogos jatuh tempat keempat. Selepas beberapa tahun, hanya dua minggu lalu saya dapat merampas semula ranking pertama dunia.

“Saya ingin mengambil peluang ini untuk mengekalkan kedudukan ini. Jadi saya harap boleh memenangi lebih banyak pertandingan dan mencipta lebih banyak rekod untuk diri saya sendiri,” katanya kepada Bernama ketika dihubungi.

Tahun 2019, khususnya merupakan tahun yang mencabar bagi Liek Hou, yang bukan sahaja kehilangan ranking nombor satu dunianya, tetapi juga satu dekad penguasaan dalam acara perseorangan lelaki SU5 di Kejohanan Dunia berakhir apabila tewas kepada  musuh tradisi, Dheva Anrimusthi dari Indonesia, di separuh akhir untuk berpuas hati dengan pingat gangsa.

Selepas melalui beberapa fasa mencabar dalam kariernya yang diburukkan lagi dengan pandemik COVID-19, anak kelahiran Kuala Lumpur itu berjaya bangkit semula untuk memenangi beberapa kejuaraan antarabangsa dengan menebus kekecewaan ke atas Dheva di Sukan Paralimpik Tokyo.

“Saya ingin mengucapkan terima kasih kepada Majlis Sukan Negara, dan Kementerian Belia dan Sukan kerana mempercayai saya dan memberi peluang untuk mewakili negara walaupun ranking dunia saya merosot dan prestasi saya menurun. Ia membantu membuktikan bahawa saya masih boleh mara ke Sukan Paralimpik Tokyo.

Tidak lupa kepada pasukan bimbingan saya yang diketuai oleh Datuk Rashid Sidek, yang berdedikasi dan berkongsi banyak pengalaman untuk membantu saya mendapatkan kembali keyakinan dan prestasi saya untuk tahun ini,” katanya.

Liek Hou telah memenangi lima pingat emas perseorangan lelaki berturut-turut dalam Kejohanan Dunia daripada edisi 2007 hingga 2017 sebelum kehilangan gelaran pada 2019.

Dalam acara beregu lelaki, beliau memenangi empat gelaran berturut-turut dari 2007 hingga 2015, tetapi pada 2017 dan edisi 2019, beliau pulang masing-masing dengan pingat perak dan gangsa.

Katanya, beliau belum membuat keputusan mengenai acara beregu untuk edisi kali ini kerana belum memutuskan pasangannya.

Liek Hou seterusnya akan mengambil bahagian dalam Kejohanan Para Antarabangsa Empat Negara di Dublin, Ireland dari 11-17 Julai, diikuti Sukan Para ASEAN di Solo, Indonesia, dari 30 Julai hingga 6 Ogos ini. – BERNAMA

Author

Laini MN

View all posts

View all posts


Peniaga tepi jalan maut terkena tayar lori tercabut

BANDAR PERMAISURI: Seorang peniaga maut selepas terkena tayar lori yang tercabut di Kilometer 43 Jalan Pantai, Kuala Terengganu-Kampung Raja, dekat sini pada Selasa.

Dalam insiden kira-kira 5 petang tadi, mangsa Muhammad Airiel Rizman Mohamad Nazari, 18, yang berasal dari Kampung Mengabang Panjang, Kuala Terengganu sedang berniaga di tepi jalan bersama rakannya, Nik Muhammad Afiq Rizani Mohd Zainani, 22.

Ketua Polis Daerah Setiu, DSP Afandi Hussin berkata, siasatan awal mendapati lori terbabit sedang dalam perjalanan dari Kampung Merang ke Kampung Telaga Papan sebelum sebiji tayar belakangnya tercabut dan terpelanting ke tepi jalan.

“Tayar tersebut terkena Muhammad Airiel Rizman dan Nik Muhammad Afiq Rizani yang sedang berniaga di tepi jalan.

Muhammad Airiel Rizman meninggal dunia di tempat kejadian akibat cedera parah di dada manakala Nik Muhammad Afiq Rizani patah tangan kanan dan luka di bahagian muka,” katanya ketika dihubungi malam tadi.

Afandi berkata, mayat mangsa telah dibawa ke Unit Forensik Hospital Setiu untuk tindakan susulan manakala rakannya turut menerima rawatan di hospital sama.

Menurut Afandi lagi pemandu lori yang berusia 37 tahun dan berasal dari Kelantan tidak mengalami sebarang kecederaan.

“Rakaman percakapan saksi dan waris si mati telah diambil untuk siasatan. Lori tersebut juga telah dibawa ke Ibu Pejabat Polis (IPD) Setiu untuk pemeriksaan dan kes disiasat mengikut Seksyen 41(1) Akta Pengangkutan Jalan 1987,” katanya. – BERNAMA


Salah guna kuasa: Penolong pegawai pendidikan daerah ditahan

SANDAKAN: Seorang penolong pegawai pendidikan daerah ditahan Suruhanjaya Pencegahan Rasuah Malaysia (SPRM) kerana dipercayai menyalahgunakan kedudukannya bagi melantik syarikat milik anak saudaranya dalam tender kantin sebuah sekolah bernilai RM50,000.

Pengarah SPRM Sabah Datuk S. Karunanithy berkata suspek lelaki berumur dalam lingkungan 40-an itu ditahan di pejabat SPRM Sabah cawangan Sandakan kira-kira 11 pagi tadi ketika hadir memberi keterangan berhubung kes tersebut.

“Tender tersebut bagi tempoh tiga tahun sekitar Disember 2015 hingga November 2018.

“Kes disiasat mengikut Seksyen 23 Akta SPRM 2009,” katanya dalam kenyataan di sini hari ini.

Karunanithy berkata suspek akan dituduh di Mahkamah Khas Rasuah Sandakan dalam tempoh terdekat. – BERNAMA


TFC puas hati kutip tiga mata di laman sendiri

KUALA NERUS: Ketua jurulatih Terengganu FC (TFC), Tomislav Steinbruckner tetap berpuas hati walaupun sekadar menang tipis 1-0 menentang  Penang FC pada aksi Liga Super di Stadium Sultan Mizan Zainal Abidin (SSMZA) di sini, malam tadi.

Pengendali kelahiran Croatia itu berkata apa yang lebih penting ialah skuad Penyu berjaya meraih tiga mata penuh untuk naik satu anak tangga ke kedudukan ketujuh carta Liga Super musim ini.

Beliau berkata, TFC yang mengawal permainan di kedua-dua babak perlawanan layak untuk menang dan pemain perlu berusaha lebih keras pada masa depan bagi mengekalkan momentum kemenangan.

“Kemenangan ini amat baik selepas dua perlawanan apabila kita kalah dan seri kepada Sabah FC,” katanya selepas perlawanan menentang Penang FC di SSMZA di sini, malam tadi.

Selain itu, Steinbruckner turut memuji prestasi pemain simpanan, Nik Sharif Haseefy Mohd Lazim dan Engku Nur Shakir Engku Yaacob yang mengubah tempo perlawanan selepas diturunkan pada separuh masa kedua.

Bagaimanapun, beliau mengingatkan pemain agar tidak cepat berpuas hati dan bersiap sedia untuk berdepan Kelantan FC pada pusingan suku akhir kalah mati Piala FA di SSMZA Sabtu ini.

Sementara itu, penolong ketua jurulatih Penang FC Manzoor Azwira Abg Wahid mengakui perbezaan kualiti pemain menjadi punca kekalahan skuad Harimau Kumbang di tangan Sang Penyu.

Namun pada masa sama pengendali berusia 46 tahun itu memuji semangat juang tinggi yang dipamerkan anak buahnya.

“Saya puas hati kerana pemain dah beri yang terbaik dan berjaya mengekang Terengganu daripada menjaringkan lebih banyak gol dengan deretan peluang yang ada.

“Kami mahu lupakan kekalahan ini dan tumpu kepada aksi Piala FA menentang gergasi bola sepak negara, Johor Darul Ta’zim Ahad nanti,” katanya. – BERNAMA


GTA gerak berasingan pada PRU15 – Mahathir

SERDANG: Gerakan Tanah Air (GTA) akan bergerak berasingan pada Pilihan Raya Umum ke-15 (PRU15), kata Pengerusi Penaja GTA Tun Dr Mahathir Mohamad.

Beliau berkata GTA juga tidak akan bekerjasama dengan mana-mana parti yang terlibat rasuah ataupun terlibat mendirikan kerajaan melalui pintu belakang.

“Kita berasingan. Kita telah ada satu gerakan dinamakan Gerakan Tanah Air yang mencantumi parti politik Melayu, beberapa pertubuhan bukan kerajaan dan orang perseorangan daripada ahli akademik dan profesional yang cinta kepada negara.

“…dan mereka ingin berjuang dalam politik untuk kembalikan negara kepada dahulunya yang dikenali sebagai Asian Tiger yang bersih, cekap dan amanah,” katanya pada sidang media semasa hadir di Konvensyen Pejuanita Malaysia di Seri Kembangan, dekat sini hari ini.

Mahathir yang juga Pengerusi Parti Pejuang Tanah Air (Pejuang) berkata demikian ketika ditanya sama ada GTA akan menjalin kerjasama dengan Perikatan Nasional (PN) atau Pakatan Harapan (PH) pada PRU15 nanti.

Pada 30 Ogos lepas, Mahathir berkata GTA terbuka untuk berbincang dengan Perikatan Nasional (PN) mengenai kerjasama menghadapi PRU15.

Mengenai status pendaftaran GTA kepada Jabatan Pendaftaran Pertubuhan (RoS), beliau berkata perkara itu dijangka diketahui bulan hadapan.

“Kita menunggu bulan depan baru pihak RoS akan putuskan sama ada GTA akan didaftar. Jadi saya harap janganlah didaftarkan sehari sebelum bubar kerajaan supaya kita ada masa untuk menyiapkan GTA untuk PRU15,” katanya.

GTA telah menghantar permohonan logo dan pendaftaran parti itu kepada RoS pada 6 Sept lepas dengan empat parti gabungan di bawahnya iaitu Pejuang, Barisan Jemaah Islamiah Se-Malaysia (Berjasa), Parti Bumiputera Perkasa Malaysia (Putra) dan Parti Perikatan India Muslim Nasional (IMAN).

Ditanya sama ada beliau bersedia untuk menjadi perdana menteri sekiranya GTA menang PRU15, Mahathir berkata setakat ini beliau belum membuat sebarang keputusan namun katanya banyak pihak menggesanya memegang jawatan itu.

Mengulas mengenai Belanjawan 2023, Ahli Parlimen Langkawi itu berkata ia perlu diluluskan sebelum PRU15 diadakan bagi mengelakkan timbul permasalahan pada masa hadapan kerana kebarangkalian berlaku perubahan dalam dasar belanjawan tersebut jika kerajaan kini tewas PRU15.

“Kita berhadapan kemungkinan PRU15 diadakan maka terpulang kepada pihak kerajaan putuskan sama ada mereka akan meluluskan bajet dahulu sebelum adakan PRU15 atau adakan PRU15 sebelum (meluluskan) bajet. Kalau adakan PRU15 sebelum bajet maka akan timbul banyak masalah pada masa hadapan,” katanya. – BERNAMA


Lembaga Tatatertib Perkhidmatan Pendidikan akan bersidang esok – Pkharuddin

KUALA LUMPUR: Lembaga Tatatertib Perkhidmatan Pendidikan dijadualkan bersidang pada esok (17 Oktober) setelah menerima surat representasi yang dikemukakan oleh guru Matematik Mohd Fadli Mohamed Salleh pada 14 Oktober.

Ketua Pengarah Pendidikan Datuk Pkharuddin Ghazali menjelaskan, surat yang diterima Mohd Fadli tidak membawa maksud hukuman telah dijatuhkan oleh Lembaga Tatatertib Perkhidmatan Pendidikan.

“Sebaliknya, surat tersebut bertujuan memaklumkan cikgu Fadli mengenai dakwaannya telah diterima oleh pihak berkuasa lembaga tatatertib, serta keperluan untuk mengemukakan representasi atau penjelasan bertulis,” katanya menerusi video yang dimuat naik di Facebook Kementerian Pendidikan Malaysia, hari ini.

Pkharuddin juga berkata prosedur tatatertib ini dibuat di bawah Peraturan-Peraturan Pegawai Awam (Kelakuan dan Tatatertib) 1993 dan diguna pakai oleh semua penjawat awam yang sedang berkhidmat.

Terdahulu, Mohd Fadli mendakwa akan dikenakan tindakan dibuang kerja atau diturunkan pangkat, kerana menyuarakan pandangan mengenai silibus pembelajaran yang menurutnya terlalu tinggi dan tidak sesuai.

Beliau dalam hantaran menerusi Facebooknya turut menyatakan, bilangan murid di dalam kelas terlalu ramai selain subjek pembelajaran yang banyak serta isu beg berat yang katanya boleh memudaratkan kesihatan murid. – BERNAMA


Sindiket kutipan derma tumpas selepas 5 tahun beroperasi

SENTUL: Setelah lima tahun giat beroperasi dalam penipuan kutipan derma, sindiket ‘calling centre’ akhirnya tumpas dalam serbuan di sebuah premis di Kepong, Kuala Lumpur semalam.

Dalam serbuan kira-kira pukul 3 petang itu, seramai 55 individu tempatan termasuk 21 wanita ditahan kerana dipercayai terlibat dalam kegiatan berkenaan.

Ketua Polis Kuala Lumpur, Datuk Allaudeen Abdul Majid berkata, kesemua suspek yang ditahan semalam berusia lingkungan 18 hingga 42 tahun.

Katanya, siasatan awal mendapati sindiket ini berperanan sebagai pemanggil yang menghubungi mangsa iaitu penderma individu atau syarikat untuk menghulurkan derma kepada beberapa badan kebajikan.

“Sindiket ini turut mengiklankan derma kebajikan melalui laman sosial Facebook untuk meraih simpati penderma.

“Mereka menggunakan tiga nama persatuan manakala kutipan derma dimasukkan ke dalam tujuh akaun bank milik syarikat.

“Ahli sindiket akan menerima 10 hingga 20 peratus komisen daripada kutipan derma jika kutipan mencapai sasaran yang ditetapkan,”katanya ketika sidang akhbar di Ibu Pejabat Daerah Sentul, di sini, hari ini.

Jelasnya, kes ini masih lagi dalam siasatan dan pihaknya sedang mendapatkan kerjasama bank sekali gus memantau kegiatan persatuan serta syarikat terlibat

“Seramai 50 suspek ditahan reman sehingga esok manakala lima lagi ditahan reman sehingga Ahad ini.

“Kes disiasat di bawah Seksyen 420 Kanun Keseksaan kerana menipu,” tambahnya.

Sehubungan itu, orang ramai dinasihatkan melaporkan sebarang aktiviti yang mencurigakan berkait sindiket ini ke Bilik Gerakan Polis Kuala Lumpur di talian 03-2146 0584/ 0585 atau balai polis berdekatan. – Kosmo

Authors

Media Variasi

View all posts

Diyana Rahip

View all posts

View all posts

View all posts


Wan Asshima didenda RM13,000, kenyataan mahu tutup gereja

KUALA LUMPUR: Seorang aktivis wanita didenda RM13,000 oleh Mahkamah Jenayah Siber di Mahkamah Sesyen, di sini, semalam atas tuduhan membuat dan memulakan penghantaran komunikasi jelik mahu menutup semua gereja di Facebook miliknya, tahun lalu.

Hakim M M Edwin Paramjothy mengenakan hukuman itu terhadap aktivis pertubuhan bukan kerajaan (NGO) Pondok Hijrah Muslimah Malaysia (MUM), Wan Asshima Kamaruddin, 38, selepas wanita itu mengaku bersalah.

Tertuduh sebelum ini menukar pengakuannya kepada bersalah pada perbicaraan kes.

Mengikut pertuduhan, Wan Asshima selaku Orang Kena Saman (OKS) didakwa telah membuat dan memulakan penghantaran komunikasi jelik dengan niat untuk menyakitkan hati orang lain melalui Facebook menggunakan laman profil miliknya ‘Puteri Mujahidah Wan Asshima Kamaruddin’ jam 9.23 pagi, pada 11 Mac 2021.

Pertuduhan dikemukakan mengikut Seksyen 233 (1) (a) Akta Komunikasi dan Multimedia 1998 dan boleh dihukum mengikut Seksyen 233 (3) akta sama, membawa hukuman denda maksimum RM50,000 atau penjara hingga setahun atau kedua-duanya dan boleh didenda selanjutnya RM1,000 bagi setiap hari kesalahan itu diteruskan selepas sabitan, jika sabit kesalahan

Antara intipati video oleh aktivitis itu adalah kenyataan tidak puas hatinya dengan keputusan mahkamah membenarkan kalimah Allah digunakan kitab Bible dan Wan Asshima juga menyeru orang Melayu dan Islam menentang isu penggunaan kalimah Allah serta mengeluarkan kenyataan mahu menutup semua gereja.

Hantaran itu kemudian dibaca di Pejabat Bahagian Siasatan Jenayah Siber dan Multimedia, Jabatan Siasatan Jenayah Komersial Bukit Aman, Wangsa Maju, di sini, jam 6.24 petang, pada 13 Mac 2021.

Sebelum ini, Timbalan Pendakwa Raya, Najihah Farhana Che Awang memohon mahkamah menjatuhkan hukuman setimpal berbentuk pengajaran terhadap OKS dengan mengambil kira faktor terdapat 61 laporan polis dibuat di seluruh negara mengenai hantaran dibuat oleh wanita itu.

“Aduan yang paling banyak dari Sabah, Sarawak, Kuala Lumpur dan Selangor. Saya juga mohon mahkamah mempertimbangkan kes ini yang memasuki peringkat perbicaraan dengan seramai tiga orang saksi pendakwaan telah dipanggil untuk memberi keterangan sebelum OKS bertindak menukar pengakuannya kepada bersalah,” katanya.

Peguam Dorina Abdullah, yang mewakili Wan Asshima memohon hukuman berbentuk denda ringan atas alasan anak guamnya adalah penanggung tunggal keluarga selain tidak berniat untuk menyakiti orang awam melalui hantarannya.

“Anak guam saya juga sedang berhadapan dengan kes penceraian dan disebabkan itu, beliau tidak mendapat bantuan nafkah sejak bulan lalu. Saya mohon simpati mahkamah dalam menjatuhkan hukuman bagi kes ini,” katanya.

Author

Tun Puteh Wanti

View all posts

View all posts


Pelajar maut dalam kemalangan babitkan dua motosikal

SEREMBAN: Seorang pelajar maut manakala rakannya cedera selepas motosikal dinaiki mereka merempuh sebuah motosikal lain di KM7, Jalan Bahau-Batu Kikir, Jempol dekat sini, pagi tadi.

Ketua Polis Daerah Jempol, Supt Hoo Chang Hook berkata, dalam kejadian kira-kira 7.40 pagi itu, pembonceng Muhammad Rizal Hakimi Yusrizalhanasri, 17, beralamat di Kampung Jambu Lapan, Bahau maut di tempat kejadian akibat cedera parah di kepala.

Beliau berkata, siasatan awal mendapati kemalangan berlaku ketika rakan mangsa yang menunggang motosikal melanggar bahagian belakang sebuah motosikal lain jenis Honda EX5 yang ditunggang lelaki berusia 44 tahun.

Hoo berkata, lelaki itu dalam perjalanan dari rumahnya di Serting Ilir menuju ke kedai.

“Akibat kemalangan, motosikal dinaiki pelajar itu kemudian merempuh penghadang jalan di bahu kiri jalan raya sehingga menyebabkan Muhammad Rizal Hakimi tercampak ke bahu jalan dan disahkan meninggal dunia oleh pegawai perubatan manakala rakannya patah kaki kanan serta luka di muka.

“Penunggang Honda EX5 itu pula mengalami patah kaki kiri. Difahamkan kedua-dua pelajar berkenaan sedang dalam perjalanan ke program Skuad Anti Dadah di Telok Kemang, Port Dickson,” katanya dalam kenyataan hari ini.

Hoo berkata, mayat mangsa dibawa ke Hospital Jempol untuk bedah siasat dan kes disiasat di bawah Seksyen 41 Akta Pengangkutan Jalan (APJ) 1987. – BERNAMA


Kos haji dijangka naik 11 peratus tahun depan – TH

KUALA LUMPUR: Kos haji dijangka meningkat 11 peratus secara purata pada tahun hadapan.

Ia berikutan faktor-faktor yang berada di luar kawalan Tabung Haji (TH) seperti kos penginapan, pengangkutan, penerbangan, makan minum dan lain-lain caj perkhidmatan.

Pengerusi TH, Tan Sri Azman Mokhtar berkata, ia merupakan rentetan pasca atau kesan akibat pandemik Covid-19 yang lepas.

“Bermula setahun ke dua tahun lepas selepas Covid-19, kos meningkat dua kali ganda. Kos yang naik melibatkan hotel, pekerja makanan dan barang termasuk kos untuk sistem baru (visa).

“Perkembangan keperluan semasa juga menjadi salah satu faktor, sebab trend kenaikan sangat jelas namun seperti yang Menteri di Jabatan Perdana Menteri (Hal Ehwal Agama), Datuk Dr. Mohd. Na’im Mokhtar katakan, bantuan akan diberi sebolehnya,” katanya.

Beliau berkata demikian selepas menghadiri Majlis Kesyukuran Sempena Tamat Operasi Haji Musim 1444 Hijrah, di Menara TH, di sini hari ini.

Sementara itu, Mohd. Na’im ketika berucap di majlis sama berkata, TH meneruskan Bantuan Kewangan Haji secara bersasar bagi mengurangkan beban jemaah haji golongan B40 dan M40.

Namun katanya, beliau mengalu-alukan sekiranya bakal-bakal haji akan datang memenuhi konsep ‘istito’ah’ atau berkemampuan.

“Bantuan Kewangan Haji yang diberikan oleh TH musim haji lalu sahaja mencecah RM265 juta.

“Melihat kepada jumlah perbelanjaan besar yang perlu ditanggung oleh Tabung Haji, ‘istito’ah’ amat dialu-alukan atas kesedaran untuk membuat bayaran penuh kos haji bagi membolehkan TH menumpukan bantuan kewangan kepada golongan yang benar-benar memerlukan.

“Jemaah yang memilih untuk membayar penuh bayaran haji yang dikenakan bukan sahaja menghayati konsep istito’ah tetapi insya-Allah akan meraih lebih barakah daripada ibadat haji mereka,” jelasnya.

Sebelumnya media melaporkan, 400 jemaah B40 yang layak menerima bantuan bersasar menunaikan haji tahun ini, menolak tawaran itu atas faktor kemampuan menunaikan Rukun Islam kelima berkenaan.

Mohd Na’im berkata, mereka mengambil insiatiaf itu bagi memberi laluan kepada jemaah lain yang lebih memerlukan. – Kosmo!

Author

Media Variasi

View all posts

View all posts


SUK UMNO sangkal dakwaan Ahmad Zahid tak bertanding PRU15

CYBERJAYA: Setiausaha Kerja UMNO, Datuk Mohd Sumali Reduan, hari ini menafikan dakwaan Presiden UMNO, Datuk Seri Dr Ahmad Zahid Hamidi tidak bertanding mempertahankan kerusinya pada Pilihan Raya Umum ke-15 (PRU15).

Menurutnya, tiada kenyataan rasmi dikeluarkan daripada pihak Ahmad Zahid berhubung perkara tersebut.

“Saya tidak pernah dengar dan tiada kenyataan rasmi dari Presiden UMNO, saya anggap hanya propaganda politik,” katanya seperti dilapor UMNO Online hari ini.

Terdahulu, media melaporkan Ahmad Zahid yang juga Ahli Parlimen Bagan Datuk itu tidak akan mempertahankan kerusi tersebut pada PRU15.

Malahan, dilaporkan juga bahawa posisinya itu akan diganti oleh anaknya, Datuk Nurulhidayah dan pegawai terdekat.

Author

Diyana Rahip

View all posts

View all posts


Alasan guna siren konon ada kecemasan

SERDANG: Seorang penganggur ditahan selepas memandu kereta menggunakan siren secara melulu dalam kejadian di Jalan Serdang Perdana, Seri Kembangan di sini Isnin lalu.

Ketua Polis Daerah Serdang, Asisten Komisioner A A Anbalagan berkata, lelaki berusia 22 tahun itu ditahan ketika hadir menyerah diri kira-kira jam 4 petang pada Rabu di Ibu Pejabat Polis Daerah (IPD) Serdang dan mengaku memandu kereta Proton Saga yang menggunakan siren terbabit.

Menurutnya, siasatan mendapati lelaki itu tinggal di Nilai, Negeri Sembilan dan telah meminjam kereta terbabit daripada rakannya di Port Dickson.

“Dia meminjam kereta berkenaan kerana mendakwa ada hal kecemasan membabitkan keluarga dan dipercayai itu hanya alasannya.

“Kereta terbabit adalah milik ibu kepada rakannya yang berusia 65 tahun dan juga seorang peniaga di Port Dickson,” katanya dalam kenyataan pada Jumaat.

Beliau berkata, keterangan semua pihak terbabit sudah diambil dan pemandu itu telah dibebaskan dengan jaminan polis sementara menunggu arahan daripada Timbalan Pendakwa Raya untuk tindakan lanjut.

Tambahnya, Proton Saga itu telah dirampas untuk siasatan mengikut Seksyen 42 (1) Akta Pengangkutan Jalan 1987.

Sinar Harian pada Selasa melaporkan polis sedang mengesan pemandu terbabit yang menggunakan siren dan dipandu secara berbahaya di lokasi berkenaan.

Kejadian itu telah tular menerusi satu rakaman video berdurasi 48 saat menunjukkan aksi kereta itu dipandu secara melulu dengan mencelah kenderaan lain. – Sinar Harian

Author

Media Variasi

View all posts

View all posts


PM Anwar umum barisan Kabinet 8.15 malam ini

KUALA LUMPUR: Perdana Menteri, Datuk Seri Anwar Ibrahim akan mengumumkan barisan Kabinet pada pukul 8.15 malam ini.

“Insya-Allah jam 8.15 malam ini saya akan mengumumkan saf kepimpinan baharu Kabinet Kerajaan Perpaduan. Nantikan,” kata Pengerusi Pakatan Harapan (PH) itu dalam satu kemas kini di laman Facebook beliau.

Anwar yang juga Presiden PKR mengangkat sumpah jawatan sebagai Perdana Menteri ke-10 pada 24 November.

Pada satu majlis di Ipoh hari ini beliau berkata senarai penuh barisan Kabinet telah diserahkan kepada Yang di-Pertuan Agong Al-Sultan Abdullah Ri’ayatuddin Al-Mustafa Billah Shah pagi tadi untuk mendapat perkenan Seri Paduka Baginda  agar lantikan segera dapat dilaksanakan. – BERNAMA


HAWANA 2023 bincang cabaran media masa kini

IPOH: Hari Wartawan Nasional (HAWANA) 2023 yang akan diadakan di sini hujung minggu ini boleh menjadi platform bagi membincangkan sejauh mana industri media konvensional masih lagi relevan di sebalik ledakan media sosial yang membolehkan maklumat diakses daripada pelbagai saluran.

Ketua Pegawai Eksekutif Pertubuhan Berita Nasional Malaysia (Bernama), Roslan Ariffin berkata, masyarakat pada masa kini lebih gemar mempercayai maklumat terutamanya berita-berita palsu yang diperoleh daripada media sosial, berbanding mendapatkan maklumat daripada sumber yang sahih.

Sehubungan itu, beliau berkata, satu forum membabitkan kira-kira 150 pengamal media tempatan serta negara ASEAN yang mempunyai latar belakang berbeza akan berbincang bagaimana hendak menempuh cabaran masa akan datang.

“Adakah kita (media konvensional) masih relevan untuk terus memberi sumbangan kerana cabaran begitu besar mengenai wujudnya media sosial yang dianggap sebagai media tak rasmi.

“Kita juga mahu tahu macam mana hendak menangani ‘fake news’ yang banyak berlegar dalam media sosial, kita hendak salahkan orang awam atas kepercayaan berita palsu pun sukar, jadi kita cuba didik supaya mereka mendapatkan berita yang sahih antaranya menerusi Bernama sebelum berkongsi,” katanya semasa menjadi tetamu jemputan dalam program ‘Apa Khabar Malaysia’ di saluran Bernama TV hari ini.

Sambutan HAWANA 2023 bakal diadakan di Meru, Ipoh, Perak dari 27 hingga 29 Mei dengan mengangkat tema ‘Media Bebas, Tunjang Demokrasi’ untuk memberi penekanan semula terhadap isu kebebasan media dalam menjalankan tugas mereka.

Selain forum media, HAWANA 2023 akan diisi dengan pelbagai aktiviti seperti karnival mini, pertandingan mencari harta karun dan pertandingan boling manakala kemuncak sambutan akan dirasmikan Perdana Menteri, Datuk Seri Anwar Ibrahim pada 28 Mei.

Tarikh 29 Mei diwartakan sebagai Hari Wartawan Nasional sempena penerbitan pertama akhbar di Malaysia iaitu Utusan Melayu pada 29 Mei 1939, yang menjadi platform pertama media di negara ini.

Menjelas lanjut, Roslan berkata, HAWANA 2023 juga akan berbincang mengenai cabaran media konvensional pada masa kini selepas berhadapan dengan pandemik COVID-19 dengan kebanyakan institusi media menghadapi tekanan, malah ada yang bertungkus lumus untuk memastikan mereka terus wujud.

Sementara itu, Roslan berharap lebih banyak organisasi media di negara ini bersedia menjadi penganjur HAWANA pada masa akan datang, dengan Bernama sudah tiga kali menjadi agensi pelaksana sambutan.

“Kita berharap pada masa akan datang, ada organisasi media yang lebih kukuh untuk membuat penganjuran HAWANA kerana ia melibatkan satu perancangan, usaha yang besar dan mungkin akan gabungan antara agensi media tetapi ia tidaklah berlaku dalam masa setahun dua ini,” katanya.

Roslan berkata, Bernama selaku agensi pelaksana HAWANA 2023 merakamkan penghargaan kepada kerajaan Perak yang sudi menjadi tuan rumah bagi penganjuran edisi ketiga tahun ini selain Kementerian Komunikasi dan Digital yang membantu menjayakan sambutan. – BERNAMA


‘Menyedihkan’- KJ kritik Menteri Kesihatan berdiam diri mengenai isu rokok, kanser

CYBERJAYA: Bekas Menteri Kesihatan, Khairy Jamaluddin Abu Bakar mengkritik penggantinya, Dr. Zaliha Mustafa kerana berdiam diri berhubung kenyataan Menteri Pelancongan, Seni dan Budaya, Datuk Seri Tiong King Sing yang mempersoal kaitan antara merokok dan kanser.

Khairy Jamaluddin berkata, adalah amat mengecewakan dan memalukan apabila kenyataan sedemikian dikeluarkan seorang individu bertaraf menteri di negara ini.

“Bagi saya, adalah amat memalukan apabila ada menteri kerajaan pada tahun 2023 di negara ini masih mempersoal hubungan antara menghisap rokok dan penyakit kanser.

“Malah, apa yang lebih menyedihkan adalah apabila Menteri Kesihatan yang dipertanggungjawabkan untuk menjaga aspek kesihatan awam di negara ini berdiam sahaja dan tidak tampil memperbetul kenyataan rakan kabinet.

“Adalah satu perkara apabila dia (King Sing) yang mungkin tidak tahu terlalu banyak tentang isu ini bertindak menyerang saya, tetapi apabila dia menentang fakta kesihatan yang bersandar kajian klinikal, itu lain,” katanya memetik Kosmo! Online.

Tambah bekas Ahli Parlimen Rembau itu, kenyataan dibuat King Sing itu bukan sahaja serangan kepada sains dan fakta kesihatan, tetapi juga kepada kesihatan awam secara keseluruhannya.

Sebelum ini, King Sing mengkritik Khairy Jamaluddin sebagai Menteri Kesihatan yang paling gagal dalam sejarah negara dan mendakwa bekas Ahli Parlimen Rembau itu gagal membuktikan secara konsisten bahawa kanser berpunca daripada tabiat merokok.

Author

Nurul Ain Japri

View all posts

View all posts


KEMAS laksana transformasi TVET 2.0

JOHOR BAHRU: Jabatan Kemajuan Masyarakat (KEMAS) sedang melaksanakan transformasi program Pendidikan dan Latihan Teknikal dan Vokasional (TVET) yang ditawarkan, untuk kekal relevan.

Ketua Pengarah KEMAS, Datuk Ahmad Kamal Idris Mohd Nawawi, berkata langkah itu juga bagi memastikan kemahiran dan pendedahan yang ditawarkan kepada pelajar selari dengan keperluan penggerak industri negara.

Katanya, menerusi perancangan TVET 2.0 juga pihaknya akan berusaha menjadikan pemain industri sebagai rakan strategik KEMAS.

“Kita akan sesuaikan modul dengan keperluan industri supaya keluaran kita ada nilai pasaran dan boleh bekerja atau dapat jalankan perniagaan sendiri. Peserta yang ada dalam KEMAS ada tujuan.

“Kita sudah puluhan tahun laksanakan TVET, sudah sampai masa kita kena sesuaikan program TVET yang dianjurkan KEMAS mengikut keadaan semasa dan kita kena bergerak ke hadapan.

“Justeru, kita melancarkan program TVET 2.0 yang memfokuskan tambah nilai menjadikan program ini sesuai untuk masyarakat, kerana asas tumpuan kerajaan sekarang adalah kepada TVET.

“Pada asalnya TVET di KEMAS tiada sijil, jadi kelas TVET KEMAS dengan modul baharu yang telah kita gubal. Kita sediakan sukatan pelajaran TVET ini sekiranya mereka berjaya habiskan modul kita, insya-Allah kita kerjasama dengan Jabatan Pembangunan Kemahiran untuk pemberian sijil. Sebelum ini jika hadir kelas umpama sambilan,” katanya.

Beliau berkata demikian kepada ketika ditemui selepas merasmikan program Wanita Inspirasiku (WINS) di Angsana Johor Bahru Mall di sini, hari ini.

Ahmad Kamal Idris berkata, KEMAS ketika ini menawarkan kursus separuh masa untuk peserta mendapatkan Sijil Kemahiran Malaysia (SKM).

Katanya KEMAS juga mempunyai dua akademi kemahiran yang menawarkan kursus belajar sepenuh masa dalam bidang jahitan iaitu pembuatan pakaian wanita dan pembuatan pakaian lelaki serta bidang kulinari.

“Dua akademi KEMAS terletak di Seri Iskandar dan Gopeng di Perak. Kita juga tawarkan SKM tahap tiga dan empat,” katanya. – Berita Harian

Authors

Media Variasi

View all posts

Diyana Rahip

View all posts

View all posts

View all posts


Dilema pelajar cemerlang tanpa MyKad: Jangan tunggu menang PRU baru bertindak – Daphne Iking

This Content Is Only For Subscribers

KUALA LUMPUR: Pelakon dan personaliti TV, Daphne Iking menyelar sikap sesetengah pemimpin yang menunggu ada kuasa baharulah hendak selesaikan isu golongan tanpa kerakyatan atau stateless people.

Daphne, 43, berkata, sesetengah pemimpin hanya menggunakan PRU untuk menawarkan pelbagai janji termasuk isu stateless people, kononnya akan memastikan ia dapat diselesaikan jika parti menang.

Anak kelahiran Sabah ini berkata demikian mengulas isu dilema pelajar cemerlang tanpa MyKad didedahkan MEDIA VARIASI pada Selasa lalu yang amat dekat di hatinya.

“Di Sabah, ramai yang lahir di sana dengan ibu atau bapa warganegara tetapi masih dalam kategori tanpa kerakyatan.

“Ada pihak menganggap isu itu remeh, membebankan dan tidak mendatangkan keuntungan kepada negara.

“Kenapa sesetengah pemimpin politik tidak menggunakan tanggungjawab dan kuasa sebaiknya, sebaliknya hanya tunggu next GE (PRU akan datang), kita akan jalankan tugas memastikan isu ini selesai, bla bla, kenapa tidak lakukan sekarang? Kenapa perlu tunggu next GE?

“Sebenarnya isu ini masih boleh diselesaikan jika pemimpin ikhlas memperjuangkan nasib rakyat, lihat sahaja adik Rohana walaupun kedua ibu bapa bukan warganegara masih boleh kerakyatan selepas campur tangan kerajaan.

“Isu terbaharu ini, Syarijana pastinya bukanlah sukar memandangkan kedua ibu bapanya ada MyKad dan bapanya warganegara.

“Ada orang fikir, stateless people menyusahkan kita, tetapi mereka lupa bahawa stateless people juga ada potensi dan bakat untuk menjulang nama negara, menyumbang bakti kepada ekonomi malah pembayar cukai yang boleh menjana semula ekonomi negara,” katanya kepada MEDIA VARIASI.

Dalam pada itu, Daphne berkata, kerajaan perlu memperhalusi semula ruang penambahbaikan untuk rakyat yang benar-benar boleh mendapatkan hak kerakyatan.

“Isu ini dekat di hati saya, ramai yang stateless, sepatutnya mereka sudah ada dokumen warganegara tapi ada yang belum dapat, saya pun tak faham kenapa sedangkan mereka dilahirkan di tanah air sendiri.

“Agak menyedihkan juga bila difikirkan, hak bapa warganegara untuk mendaftar kelahiran anaknya di bawah Perlembagaan Persekutuan di bawah seksyen 1(c) Bahagian II Jadual Kedua tidak diberikan kepada ibu warganegara untuk mendaftar kelahiran anak kandungnya, jika bapanya bukan warganegara,” katanya.

MEDIA VARIASI sebelum ini melaporkan, calon Sijil Pelajaran Malaysia (SPM) yang juga pelajar Sekolah Menengah Dato Onn, Pudu, Syarijana Jamil, 17, berdepan kesukaran mendapat hak di tanah kelahirannya sendiri, apabila hanya dia seorang daripada ahli keluarganya yang tiada MyKad.

Pelajar aliran Sains Tulen itu antara pelajar cemerlang sekolah, nombor 13 daripada 102 pelajar dalam tingkatan, dan Top 5.

Syarijana banyak menyandang jawatan dalam persatuan sekolah, antaranya Naib Pengerusi Kadet Remaja Sekolah dengan pangkat Koperal, pengawas sekolah, Pengerusi Kelab Seni dan Budaya serta Setiausaha Rumah Sukan.

Bagaimanapun, permohonan status kewarganegaraan di Kementerian Dalam Negeri (KDN) masih tiada jawapan sejak dibuat tahun 2018.

Jelas di sini, kelahiran seseorang kanak-kanak di negara ini bukan penentu kewarganegaraan Malaysia kerana pemberian kewarganegaraan adalah anugerah tertinggi kerajaan dan hak eksklusif tidak ditawarkan serta diberikan sewenang-wenangnya.

Author

Tun Puteh Wanti

View all posts

View all posts


Ibu kandung, ‘pengkid’ menangis teruk, didakwa dera budak di JB

CYBERJAYA: Seorang ibu tunggal dan rakan serumahnya yang juga wanita berperwatakan lelaki mengaku tidak bersalah atas dua tuduhan menganiaya dan mengabaikan seorang kanak-kanak sejak bulan lalu.

Kedua-dua pertuduhan dibacakan di hadapan jurubahasa mahkamah di hadapan Hakim Fatimah Zahari di Mahkamah Sesyen Johor Bahru, Johor pada Selasa.

Tertuduh, Nurul Asyiqin Mohamad Zahir, 27, dan rakannya, Awiin Chua, 30, yang tiba di perkarangan mahkamah kira-kira jam 8.40 pagi diiringi anggota polis, dilihat sentiasa mengalirkan air mata sehingga prosiding selesai.

Turut hadir ke mahkamah dan berada di galeri awam adalah abang kepada Nurul Asyiqin dan abang kepada Awiin yang datang dari Singapura.

Bagi pertuduhan pertama, kedua-dua tertuduh didakwa mencapai niat bersama menganiaya seorang kanak-kanak lelaki berusia tujuh tahun, yang di bawah pemeliharaan mereka sehingga menyebabkan mangsa menghadapi kecederaan fizikal.

Manakala, bagi pertuduhan kedua, mereka didakwa mencapai niat bersama mengabaikan kanak-kanak yang juga anak kandung Nurul Asyiqin, ketika mangsa di bawah pemeliharaan mereka.

Dua perbuatan itu didakwa dilakukan di sebuah rumah dekat Jalan Wau Kikik 7, Bandar Layangkasa, Pasir Gudang di Johor Bahru, antara 1 Julai hingga 9 Ogos lalu.

Pendakwaan kedua-dua pertuduhan itu dibuat mengikut Seksyen 31(1)(a) Akta Kanak-kanak 2001 dibaca bersama Seksyen 34 Kanun Keseksaan, yang membawa hukuman denda sehingga RM50,000 atau penjara maksimum 20 tahun atau kedua-duanya, jika sabit kesalahan.

Timbalan Pendakwa Raya, Nur Diyana Zubir menawarkan jaminan tinggi sebanyak RM30,000 terhadap setiap tertuduh dengan beberapa syarat tambahan, termasuk dilarang menghampiri atau berhubung dengan mangsa.

“Tertuduh pertama (Nurul Asyiqin) adalah ibu kandung kepada mangsa yang mana dia telah mengambil kanak-kanak itu daripada jagaan datuk dan neneknya di Pokok Sena, Kedah sebelum dibawa lari ke negeri ini, tetapi dalam penjagaannya dia gagal menjaga anaknya sehingga terdapat kecederaan fizikal serta diabaikan.

“Tertuduh kedua (Awiin) pula yang juga seorang warga Singapura tinggal serumah dengan tertuduh pertama yang mana walaupun tiada talian darah, tertuduh turut diberi tanggungjawab menjaga mangsa ketika di rumah.

“Kanak-kanak itu kini di hospital dan dijaga bapa saudaranya sementara menunggu pihak Jabatan Kebajikan Masyarakat (JKM) memutuskan hak penjagaan mangsa,” katanya seperti dilapor Berita Harian.

Peguam, Abd Rahim Ali, yang mewakili kedua-dua tertuduh bagaimanapun memohon jumlah jaminan yang lebih ringan memandangkan kedua-dua wanita itu masih belum didapati bersalah.

Beliau turut membantah kenyataan pendakwaan yang menyatakan tertuduh pertama membawa lari mangsa, sedangkan tempat seorang anak sepatutnya adalah bersama ibu.

“Tiada risiko tertuduh pertama akan mengganggu mangsa kerana hak penjagaan akan ditentukan JKM dan dia juga tidak berisiko melarikan diri kerana kini tidak bekerja sejak dua bulan lalu, dia juga tiada pasport dan mempunyai seorang lagi anak berusia sembilan tahun.

“Bagi tertuduh kedua pula dia masih bekerja di Singapura, tetapi menetap di Pasir Gudang dan mempunyai pasport serta permit yang sah,” katanya.

Mahkamah kemudian membenarkan Nurul Asyiqin diikat jamin RM15,000 dengan seorang penjamin, manakala Awiin yang juga wanita berperwatakan lelaki, itu dibenarkan ikat jamin RM20,000 dengan seorang penjamin warga tempatan.

Fatimah turut menetapkan syarat tambahan jamin iaitu kedua-dua tertuduh perlu melapor diri di balai polis berhampiran sebulan sekali sehingga kes selesai dan diberi amaran supaya tidak boleh mengganggu mangsa.

Kes ditetapkan untuk sebutan semula pada 27 September depan, sementara menunggu laporan perubatan mangsa dari Hospital Sultan Ismail (HSI).

Author

Fazleen Safina Abd Jamil

View all posts

View all posts


Lelaki maut dengan empat kesan tembakan di kepala

SHAH ALAM: Seorang lelaki tempatan maut dengan empat kesan tembakan di bahagian kepala dalam kejadian berhampiran Balai Polis Sungai Jarom, Kuala Langat, lewat malam tadi.

Ketua Polis Daerah Kuala Langat, Supt Ahmad Ridhwan Mohd Nor @ Saleh berkata, pihaknya menerima laporan daripada anggota sukarelawan polis kira-kira 11.30 malam, mengatakan terdapat satu kejadian  tembak.

“Pengadu sedang bertugas sentri kawasan Balai Polis Sungai Jarom telah mendengar beberapa letupan yang kuat berhampiran Balai Polis Sungai Jarom dan terus menuju ke kawasan kejadian.

“Pengadu mendapati seorang lelaki warga tempatan sedang terbaring kaku di bahu jalan dalam keadaan berdarah,” katanya dalam kenyataan hari ini.

Ahmad Ridhwan berkata, pihak klinik kesihatan Telok Panglima Garang yang hadir, mengesahkan mangsa maut di tempat kejadian akibat pendarahan di kepala, dan unit forensik turut menjumpai lima kelongsong peluru di sekitar tempat kejadian.

Katanya hasil siasatan polis, mangsa yang berusia 39 tahun itu memiliki 13 rekod jenayah lampau dan kes disiasat di bawah Seksyen 302 Kanun Keseksaan kerana kesalahan membunuh.

Polis giat menjalankan usaha untuk mengesan suspek dan menasihati orang awam agar tidak membuat sebarang spekulasi yang boleh mengganggu siasatan.

Mana-mana individu yang mempunyai maklumat berkaitan kejadian diminta untuk tampil ke balai polis berdekatan bagi menyalurkan maklumat dan menghubungi bilik gerakan Ibu Pejabat Polis Daerah Kuala Langat di talian 03-31872222. – BERNAMA


Pengantin baharu ‘berbulan madu’ dalam lokap, dicekup edar dadah

Pasangan berusia 23 dan 24 tahun itu ditahan pasukan Bahagian Siasatan Jenayah Narkotik Ibu Pejabat Polis Daerah Hilir Perak ketika sedang menunggu pelanggan di kawasan letak kenderaan sebuah masjid pada 12.30 tengah hari.

Ketua Polis Daerah Hilir Perak ACP, Ahmad Adnan Basri berkata, pasangan itu yang mendirikan rumah tangga semalam ditahan bersama 20 bungkusan plastik disyaki berisi heroin dianggar bernilai RM77,000.

“Hasil pemeriksaan, polis merampas sebuah beg pakaian dan menemukan dadah disyaki heroin itu yang dianggar seberat 9.268 kilogram.

“Dadah ini dipercayai untuk diedar ke luar Hilir Perak dan boleh menampung keperluan hampir 10,000 penagih,” katanya dalam kenyataan hari ini.

Ahmad Adnan berkata, saringan air kencing mendapati kedua-duanya positif terhadap dadah jenis Methamphetamine.

“Pasangan ini tidak bekerja dan polis sedang mengesan ahli sindiket yang dipercayai terlibat dalam kegiatan itu,” katanya.

Beliau berkata polis akan mengemukakan permohonan reman terhadap mereka esok bagi membolehkan siasatan lanjut dijalankan mengikut Seksyen 39B dan Seksyen 15(1)(a) Akta Dadah Berbahaya 1952. – BERNAMA


Kena tuduh rasuah pengundi, calon PH-BN lapor polis ke atas Mamu Ismail Penang

PROF. Datuk Dr. Mohamad Abdul Hamid tampil membuat laporan polis susulan kenyataan fitnah yang mengaitkan dirinya memberi rasuah menerusi bakul Rahmah kepada pengundi Dewan Undangan Negeri (DUN) Batu Maung.

Calon gabungan Pakatan Harapan (PH)-Barisan Nasional (BN) itu berkata, laporan polis itu dibuat ke atas seorang individu dipercayai penyokong Perikatan Nasional (PN), Ismail Mohd Ali.

Beliau berkata, Ismail melemparkan fitnah itu menerusi hantaran video di laman TikTok, dengan menggunakan nama samaran Mamu Ismail Penang.

“Fitnah ini merupakan percubaan oleh bekas ahli PKR Bayan Baru, yang amat terdesak untuk meraih untuk secara fitnah dengan merosakkan integriti saya dan PH.

“Dengan tegas, saya menafikan sekeras-kerasnya segala bentuk tohmahan dan dakwaan tersebut. Saya berkempen menemui pengundi secara rahmah, menjelaskan manifesto Batu Maung Mantap, bukannya menyumbang bakul Rahmah,” katanya dalam kenyataan pada Rabu.

Sebelum ini, individu terbabit mendakwa, dia menerima sumbangan bakul Rahmah yang diberikan oleh Mohamad.

Selain itu, individu itu turut meminta pihak polis mengambil tindakan ke atas Mohamad, kerana menyifatkan sumbangan berkenaan sebagai rasuah politik yang diamalkan oleh PH.

Dalam hantaran video sama, dia juga mengajak orang ramai untuk mengundi PN dan menolak Mohamad ketika hari mengundi PRN pada Sabtu ini.

Sepanjang tempoh berkempen, Mohamad berkata, beliau tidak pernah menemui individu yang membuat fitnah tersebut,apatah lagi menyumbang bakul Rahmah secara peribadi kepadanya.

Justeru, beliau menuntut individu tersebut memohon maaf secara terbuka dalam tempoh 24 jam.

“Sekiranya gagal, saya akan memulakam proses undang-undang terhadap beliau,” tegasnya.

Pada PRN Pulau Pinang, Mohamad akan melakukan pertembungan dua penjuru dengan calon PN, Azahari Aris di DUN Batu Maung.

Author

Fazleen Safina Abd Jamil

View all posts

View all posts


Ada ‘letupan’, kakitangan LPP terpaksa keluar dari bangunan

KUALA LUMPUR: Bomba mengesahkan terdapat satu letupan kecil berlaku di tingkat 5 Menara Lembaga Pertubuhan Peladang (LPP), di sini, hari ini.

Timbalan Pengarah Jabatan Bomba dan Penyelamat (JBPM) Kuala Lumpur, Rozihan Anwar Mamat berkata, kebakaran tersebut berlaku di sebuah bilik elektrik.

“Berlaku letupan kecil di dalam banggunan, bagaimanapun (letupan) hanya melibatkan jumlah voltan yang rendah dan tiada kerosakan besar berlaku.

“Pemeriksaan awal mendapati terdapat masalah pada kabel voltan rendah bawah tanah,”katanya ketika dihubungi Kosmo! hari ini. – Kosmo!

Author

Media Variasi

View all posts

View all posts


Ustaz Azhar Idrus tiada tauliah ajar agama di Selangor – JAIS

SHAH ALAM: Jabatan Agama Islam Selangor (JAIS) hari ini mengesahkan penceramah bebas, Ustaz Azhar Idrus tidak mempunyai tauliah mengajar ilmu agama Islam di Selangor.

Pengarah JAIS, Datuk Mohd Shahzihan Ahmad memaklumkan perkara itu bagi mengulas isu pembatalan Kuliah Maghrib Ustaz Azhar Idrus yang dijadualkan berlangsung di Masjid Diraja Tengku Ampuan Jemaah, Bukit Jelutong, Shah Alam, pada Ahad ini.

Tambah beliau, kuasa Majlis Agama Islam Selangor (MAIS) dan JAIS adalah tertakluk kepada undang-undang dan peraturan berkuat kuasa di Selangor.

“Semua individu yang mengajar tentang agama Islam di Selangor perlu mematuhi undang-undang dan peraturan.

“Pihak masjid atau surau juga tidak boleh menjemput individu tidak memiliki tauliah mengajar diberikan di bawah Seksyen 118 Enakmen Pentadbiran Agama Islam (Negeri Selangor) 2003 Pindaan 2016,” katanya dalam kenyataan hari ini.

Terdahulu, tular di media sosial berhubung pembatalan kuliah maghrib Ustaz Azhar Idrus yang sepatutnya diadakan di Masjid Diraja Tengku Ampuan, Ahad ini.

Author

Diyana Rahip

View all posts

View all posts


Pasukan Selam Ranjau bantu SAR kesan anggota komando dikhuatiri lemas

MELAKA: Pasukan Selam Ranjau KD Duyong, Tentera Laut Diraja Malaysia (TLDM) akan membantu operasi mencari dan menyelamat (SAR) anggota komando dikhuatiri lemas di perairan Pulau Undan, Selasa lepas.

Pengarah Agensi Penguatkuasaan Maritim Malaysia (APMM) Melaka dan Negeri Sembilan, Kepten Maritim Iskandar Ishak berkata, pasukan tersebut akan membantu selaman di kawasan pengesanan sonar yang telah ditanda oleh Tim Ukur Medan dari Cawangan Operasi dan Persempadan Pusat Hidrografi Nasional (PHN), semalam.

“Pencarian hari ketujuh ini akan lebih tertumpu menggunakan sonar oleh Tim Ukur Medan dari Cawangan Operasi dan Persempadan PHN.

“Khidmat Pasukan Selam Ranjau akan digunakan bagi membantu selaman di kedalaman lebih dari 40 meter dengan armada barat telah mengkoordinasi pergerakan tim selam berserta peralatan bersama kapal TLDM dari Lumut, Perak,” katanya dalam kenyataan di sini hari ini.

Beliau berkata, 11 aset laut dari pelbagai agensi termasuk aset Angkatan Tentera Malaysia (ATM) diatur gerak membantu pencarian pada pagi ini.

Katanya, orang ramai dan komuniti maritim yang mempunyai sebarang maklumat berkaitan kejadian boleh menyalurkan terus ke Pusat Operasi Maritim Melaka dan Negeri Sembilan di talian 06-387 6730 dan MERS 999 yang beroperasi secara 24 jam bagi membantu operasi.

Pada 7 Februari lepas, L/Kpl Edrin Baintim, 25, yang merupakan anggota Tentera Darat dipercayai daripada Grup Gerak Khas (GGK) atau lebih dikenali sebagai komando dilaporkan hilang ketika menjalani latihan menyelam di 0.7 batu nautika barat daya Pulau Undan.

Mangsa dikatakan hilang ketika latihan eksesais ‘Pari Harimau’ iaitu kursus juruselam bersama enam pegawai dan 37 peserta kursus dari Pusat Latihan Peperangan Khusus (PULPAK) Sungai Udang. – BERNAMA


Enggan jadi ‘kuda tunggangan’ DAP, PAS sanggup kalah PRU14

PAS berpendirian untuk tidak menjadi ‘kuda tunggangan’ DAP, apabila sanggup menanggung kekalahan serta hilang jawatan berbanding bekerjasama dengan Pakatan Harapan (PH) pada Pilihan Raya Umum ke-14 (PRU14).

Naib Presiden PAS, Datuk Idris Ahmad berkata, atas sebab itu parti itu memilih untuk berpisah dengan DAP dan pendirian dibuat itu tepat.

“Kalau kita kebulur sangat nak jadi menteri, menteri besar atau EXCO, kami tak keluar PH dan kita boleh jadi ‘kuda tunggangan’ DAP dalam PRU14.

“PAS rela kalah dan mengambil pendirian untuk bertanding solo selepas itu. Apa yang berlaku sekalipun, kita tidak akan meninggalkan kesan sejarah,” katanya seperti dilapor Berita Harian.

Beliau berkata demikian mengulas kenyataan Presiden Parti Amanah Negara (Amanah), Datuk Seri Mohamad Sabu yang memaklumkan PAS meninggalkan DAP bukan disebabkan hudud, sebaliknya kerana mahu bekerjasama dengan UMNO.

Dalam pada itu, Idris yang juga Ahli Parlimen Bagan Serai berterima kasih pada Mohamad kerana ucapannya dalam ceramah terbabit juga menyebabkan ramai penyokong dan ahli UMNO menjauhi mereka.

“Bagus ‘Abang Mat’ (Mohamad) beri jawapan, orang UMNO pun kata kalau itu sikap mereka benci (pada UMNO), kami tidak akan beri undi pada calon Amanah dalam PRK ini.

“Mula-mula ada juga mereka pujuk ahli UMNO supaya memberi sokongan pada calon PH, tetapi dengan ucapan itu nak dapat undi pun susahlah.

“PH perlu 4,000 undi daripada UMNO untuk menang, tadi saya jumpa cawangan UMNO dia kata nak dapat 400 undi belum tentu,” katanya.

Author

Fazleen Safina Abd Jamil

View all posts

View all posts


Tindakan wanita pakai ihram ketika umrah tidak berakal – Mufti P.Pinang

GEORGE TOWN: Tindakan seorang wanita yang didakwa mengerjakan umrah berpakaian ihram seperti jemaah lelaki disifatkan sebagai tindakan yang tidak berakal dan sengaja mempermain-mainkan atau mempersendakan agama Islam.

Mufti Pulau Pinang Datuk Seri Dr Wan Salim Wan Mohd Noor berkata tindakan dilakukan wanita itu hanya memudaratkan diri sendiri malah agama Islam bukan bahan mainan atau sendaan.

“Seorang Muslim dituntut menghormati dan mengagungkan agamanya, malah tindakan wanita itu disifatkan sebagai hanya memudaratkan diri sendiri sedangkan agama Islam sedikit pun tidak terjejas oleh tindakan yang tidak berakal itu.

“Melakukan perbuatan yang berlawanan dengan hukum Islam secara sengaja bererti mempermain-mainkan atau mempersendakan agama, dengan tindakan sedemikian pelakunya menjadi kafir. Jika tidak bertaubat dia akan dihumban ke neraka dan akan menerima seksaan yang dahsyat di akhirat nanti,” katanya dalam kenyataan hari ini.

Wan Salim berkata banyak lagi cara untuk mencari populariti, namun bukan dengan menjadikan agama sebagai bahan mainan atau sendaan kerana ia tindakan jelas sekali menghina agama.

”Agama Allah tetap berkembang pesat dari semasa ke semasa… semakin ramai manusia menganutnya terutama dalam kalangan para ilmuwan dan cerdik pandai dalam pelbagai bidang ilmu dan kerjaya,” katanya.

Semalam, tular video berdurasi 17 saat yang memaparkan seorang wanita yang didakwa sebagai rakyat tempatan berada di Tanah Suci Makkah dengan lengkap berpakaian ihram seperti jemaah umrah lelaki dan perkara itu telah mendapat pelbagai reaksi daripada netizen.

Berikutan itu, Menteri di Jabatan Perdana Menteri (Hal Ehwal Agama) Datuk Idris Ahmad dilaporkan berkata pihaknya memberi jaminan tindakan tegas akan dikenakan terhadap wanita yang didakwa mengerjakan umrah berpakaian ihram lelaki malah agensi yang menguruskan umrah wanita terbabit juga akan dikenakan tindakan jika benar dakwaan seperti ditularkan. – BERNAMA


Rusia lancar satelit Iran ke orbit

ANKARA: Rusia melancarkan satelit Iran ke orbit pada Selasa dari selatan Kazakhstan, lapor Agensi Anadolu, memetik perbadanan angkasa Rusia.

Pelancaran itu dibuat hanya tiga minggu selepas Presiden Rusia Vladimir Putin dan Pemimpin Tertinggi Iran Ayatollah Ali Khamenei berjanji untuk bekerjasama menentang Barat.

Satelit penderiaan jauh Khayyam, dinamakan sempena penyair dan ahli falsafah Parsi Abad ke-11 Omar Khayyam, telah dilancarkan oleh roket Soyuz Rusia dari pelabuhan angkasa Baikonur ke orbit, kata Roscosmos.

Pelancaran satelit Iran adalah peristiwa penting dalam kerjasama Rusia-Iran, menurut ketua Roscosmos Yury Borisov.

“Kejayaan pelancaran satelit Iran itu menjadi peristiwa penting dalam kerjasama dua hala Rusia-Iran yang membuka jalan untuk melaksanakan projek baharu dan lebih berdimensi,” kata Borisov.

Sementara itu, Iran telah memperoleh data pertama daripada satelit Khayyamnya, menurut Agensi Berita Iran IRNA. Data itu termasuk pengukuran telemetri yang diterima oleh stesen darat Agensi Angkasa Iran, kata IRNA.

Satelit Iran direka untuk menjalankan penyelidikan saintifik, menguji teknologi saluran komunikasi antara satelit, mengukur tahap sinaran elektromagnet, dan menjalankan pengesanan jauh Bumi dan pemantauan alam sekitar. – BERNAMA


Percaturan Pan Gon makan diri?

PATHUM THANI (Thailand): Empat pertukaran dalam kesebelasan utama dibuat Ketua Jurulatih pasukan negara Kim Pan Gon wajar dilihat sebagai faktor kekalahan Malaysia kepada Thailand pada separuh akhir kedua Piala Persekutuan Bolasepak ASEAN (AFF) 2022, malam tadi.

Gajah Perang bimbingan Alexandre Polking menang 3-0 menerusi gol berpunca hantaran lintang untuk mencatat keputusan agregat 3-1 sekali gus menempah pertemuan dengan juara dua kali, Vietnam dalam misi mempertahankan kejuaraan.

Selepas berjaya mengatasi Thailand 1-0 di laman sendiri, Pan Gon membuat keputusan luar biasa menggantikan keempat-empat pemain di bahagian kanan dan kiri pasukan untuk berdepan pihak lawan yang merupakan pasukan dengan keupayaan teknikal yang tinggi.

Jurulatih dari Korea Selatan itu merehatkan pemain pertahanan kanan Quentin Cheng dengan harapan Muhammad Azam Azmi Murad yang segar daripada penggantungan dua perlawanan dapat melaksanakan tugas dengan baik, tetapi Thailand meledak gol pertama dari sebelah kanan.

Pan Gon juga membuat pertukaran di bahagian kiri apabila pemain pertahanan Muhammad Fazly Mazlan dipilih berbanding V. Ruventhiran, malangnya keputusan itu tidak dapat menghalang Thailand daripada menjaringkan dua gol bermula dari sebelah kiri.

Dua lagi pertukaran dibuat Pan Gon ialah mempertaruhkan Muhammad Mukhairi Ajmal Mahadi dan Mohd Nor Hakim Hassan masing-masing di bahagian kanan dan kiri sayap pasukan berbanding Muhammad Safawi Rasid dan Mohamad Faisal Abdul Halim yang ditolak bermain di belakang penyerang.

Berdasarkan statistik, Malaysia tidak menunjukkan perubahan dalam pendekatan permainan berbanding aksi separuh akhir pertama di Stadium Nasional di Bukit Jalil, apabila hanya menguasai 37 peratus penguasaan bola berbanding Thailand dengan 63 peratus.

Keputusan Pan Gon membuat dua pertukaran di bahagian sayap juga tidak menampakkan kelainan apabila Malaysia mencatatkan keseluruhan dua percubaan dengan satu tepat ke gawang, manakala Thailand garang dengan mencipta lima serangan tepat dalam keseluruhan tujuh percubaan.

Dari segi ketepatan hantaran, keupayaan Thailand bermain secara dinamik bermula dari bahagian pertahanan sehingga ke jentera serangan menyaksikan mereka mencatat 81.6 peratus manakala Malaysia yang kelihatan lewat dalam membuat ‘build up’ hanya mengumpul 65.1 peratus.

Sementara Thailand turut menunjukkan disiplin bertahan yang baik apabila berjaya menyekat tiga percubaan pasukan negara sementara Malaysia dibolosi menerusi gerakan sama iaitu hantaran lintang dari sebelah kanan dan kiri – menyaksikan pemain negara teperangkap dan mudah diatasi.

Ketika ditanya adakah keputusan empat pertukaran dilakukan itu menjadi punca kekalahan, Pan Gon menjawab: “Saya menerima sekiranya anda (media) berfikir begitu,”.

Mungkin dapat disimpulkan pasukan negara tidak belajar daripada perlawanan di Stadium Nasional apabila walaupun menang tetapi Thailand lebih menonjol dan menguasai keseluruhan 90 minit permainan dan taktikal sama diterapkan anak buah Polking pada perlawanan semalam.

Berdasarkan statistik pertembungan itu, Thailand mendominasi penguasaan bola sehingga 72 peratus dan melakukan keseluruhan 18 percubaan dengan empat daripadanya tepat ke gawang.

Pada aksi semalam, pasukan negara umpama menanti masa dibolosi pihak lawan sebelum Thailand membuka tirai jaringan pada minit ke-19 menerusi tandukan penyerang prolifik Teerasil Dangda diikuti jaringan pemain sayap Bordin Phala (minit ke-55) dan penyerang gantian Adisak Kraisorn pada minit ke-71.

Pada masa sama, faktor keletihan juga boleh diberikan perhatian dalam merungkai penyingkiran Malaysia pada edisi kali ini selepas pasukan negara mengharungi jadual perlawanan yang padat dengan tempoh perjalanan yang singkat.

Malaysia merekodkan 11 jaringan dan bolos tujuh selepas enam perlawanan dengan Mohamad Faisal muncul penjaring terbanyak pasukan dengan keseluruhan empat gol diikuti Stuart Wilkin (tiga), Sergio Aguero (dua) sementara Darren Lok dan Muhammad Haqimi Azim Rosli masing-masing satu gol.

Jumlah jaringan itu meletakkan Malaysia di belakang Indonesia (12 gol) sementara Vietnam dan Thailand setakat ini masing-masing menjaringkan 14 dan 16 gol menjelang pertembungan final.

Jelas, Pan Gon lebih mengetahui punca sebenar di sebalik kekalahan Malaysia selepas lebih lima minggu bersama barisan pemain sejak penghujung November lepas dengan meraih enam kemenangan termasuk dua aksi antarabangsa Tier 1 dan tewas dua kali dalam tempoh kira-kira sebulan.

Pengalaman membimbing pasukan negara pada kempen Piala AFF kali ini juga akan membantu beliau meluaskan lagi pencarian pemain terbaik sepanjang tahun ini dalam usaha membentuk skuad terkuat bagi mengharungi Piala Asia 2023 di Qatar yang dijadual berlangsung pada Januari 2024. – BERNAMA


SPRM Sabah tahan pegawai badan berkanun Persekutuan minta suapan RM22,000

KOTA KINABALU: Suruhanjaya Pencegahan Rasuah Malaysia (SPRM) Sabah hari ini menahan seorang pegawai badan berkanun Persekutuan yang dipercayai meminta wang suapan berjumlah kira-kira RM22,000.

Menurut sumber wang berkenaan diminta daripada seorang pemilik syarikat sebagai dorongan supaya syarikat itu diberikan kerja-kerja berkaitan pembersihan tanah.

Suspek lelaki berusia 33 tahun yang sebelum ini pernah bertugas di sebuah daerah di Sabah ditahan di pejabat SPRM Kota Kinabalu Sabah pada jam 12.30 tengahari hari ini.

Pengarah SPRM Sabah Datuk S. Karunanithy ketika dihubungi mengesahkan tangkapan tersebut dan berkata kes disiasat mengikut Seksyen 17(a) Akta SPRM 2009.

Karunanithy berkata suspek akan dituduh di Mahkamah Sesyen Khas Rasuah Kota Kinabalu dalam tempoh terdekat. – BERNAMA


Pelajar harap calon dengan manifesto untungkan rakyat menang PRU15

SHAH ALAM: Pelajar, Ariff Haiqal Zulkepli, 22, berharap calon yang mempunyai manifesto menguntungkan rakyat akan menang bagi Pilihan Raya Umum ke-15 (PRU15).

Ariff berkongsikan harapannya itu kepada MEDIA VARIASI selepas turun mengundi PRU15 bagi Parlimen Shah Alam di Sekolah Kebangsaan Raja Muda pada Sabtu.

“Untuk di Shah Alam, khususnya, saya harap kita dapat pemimpin yang dapat menyelesaikan masalah yang paling penting di Shah Alam iaitu masalah banjir.

“Saya tengok sepanjang tempoh berkempen ini, ada calon yang mengemukakan manifesto yang bagi saya menguntungkan rakyat, jadi saya harap orang itu terpilih menjadi Ahli Parlimen Shah Alam,” katanya.

Pada masa sama, Ariff juga menyeru semua anak muda untuk turun mengundi selagi boleh bagi menetukan masa depan negara yang stabil.

“Untuk anak muda, saya rasa ini peluang anda semua kerana kita dapat mengundi lima tahun sekali.

“Jadi kalau kita sia-siakan peluang sekarang ini, kena tunggu lagi lima tahun dan mungkin sepanjang kita nak tunggu lima tahun itu mungkin ada keadaan negara kita tidak stabil dan sebagainya.

“Ini peluang untuk kita pastikan dapat memilih kestabilan negara yang sebenar-benarnya,” katanya lagi.

Author

Faridah Amiratul

View all posts

View all posts


Hormati keputusan Anwar usul undi percaya – Azalina

KUALA LUMPUR: Semua pihak harus menghormati keputusan Perdana Menteri, Datuk Seri Anwar Ibrahim, untuk membentangkan usul undi percaya terhadapnya pada persidangan Parlimen minggu depan, kata Menteri di Jabatan Perdana Menteri (Undang-undang dan Reformasi Institusi), Datuk Seri Azalina Othman Said.

Beliau berkata, tindakan sedemikian menunjukkan Anwar adalah seorang yang berani.

“Pandangan peribadi saya sangat mudah. Akhirnya dalam sistem Westminster, sesiapa sahaja boleh mengusulkan undi percaya pada bila-bila masa.

“Tetapi untuk Perdana Menteri hari ini mengadakan usul tersebut walaupun sudah mendapat perkenan daripada Yang di-Pertuan Agong selain sokongan gabungan besar dan beliau mahu ia dibuat daripada bawah… saya rasa kita perlu menghormati keputusannya,” katanya pada sidang media selepas menyempurnakan majlis penutup Forum Hari Hak Asasi Manusia 2022, di sini, hari ini.

Azalina berkata, Anwar mahu Ahli Parlimen menunjukkan sokongan mereka kepada dirinya dan ia adalah hak prerogatifnya sebagai sebagai Ketua Majlis Mesyuarat (Ketua Dewan).

“Saya rasa beberapa perdana menteri tidak akan melakukannya. Tetapi dia (Anwar) mahu. Mungkin apabila Kerajaan Perpaduan ini bercakap tentang ketelusan dan akauntabiliti dan itulah langkahnya. Ia datang daripada Ahli Parlimen di luar sana.

“Ahli Parlimen perlu menunjukkan sokongan kerana ini adalah Kerajaan Perpaduan yang diperkenankan Yang di-Pertuan Agong. Jadi, kita tnggu dan lihat pada 19 dan 20 Disember ini,” katanya.

Ditanya apa yang akan berlaku jika Anwar tidak lulus undi percaya tersebut, Azalina menjawab: “Itu untuk Speaker (Dewan Rakyat) jawab.”

Anwar telah menyatakan bahawa usul undi percaya kepadanya adalah bertujuan membolehkan beliau memimpin negara dengan mandat yang jelas dan berdasarkan sokongan majoriti Ahli Parlimen.

Katanya, beliau menjelaskan perkara itu semasa menghadap Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah, baru-baru ini.

Usul undi percaya terhadap kepimpinan Anwar akan menjadi antara agenda utama pada Mesyuarat Pertama Penggal Pertama Parlimen ke-15 yang djadual berlangsung selama dua hari bermula 19 Dis ini.

Anwar, pada sidang pertamanya selepas mengangkat sumpah jawatan pada 24 November lalu, menegaskan akan membentangkan usul undi percaya bagi membuktikan keabsahannya sebagai Perdana Menteri ke-10. – BERNAMA


‘Kalau ada labur RM500b, kita bentang karpet merah dari ‘airport’ sampai hotel’

MALAYSIA bakal mencipta rekod baharu, sekiranya benar dakwaan ada individu yang sanggup melakukan pelaburan sehingga RM500 bilion di Langkawi.

Justeru, Menteri Pelaburan, Perdagangan dan Industri (MITI), Tengku Datuk Seri Zafrul Tengku Abdul Aziz meminta bekas Ahli Parlimen Langkawi, Tun Dr Mahathir Mohamad supaya berkongsi maklumat mengenai pelabur tersebut.

“Kalau betul pelabur ini wujud, memang kita akan ‘follow up‘ dan permudahkan kemasukan pelaburan ini.

“Saya tak kisah pelaburan itu siapa yang bawa masuk sama ada Tun M atau kerajaan pembangkang. Sebab kalau pelaburan masuk yang terima manfaat adalah rakyat juga.

“Sedangkan pelabur nak invest (labur) juta-juta (ringgit) pun kita sambut dengan tangan terbuka, inikan pula nak labur RM500 bilion. Memang kita bentang karpet merah dari lapangan terbang sampai ke hotel,” katanya menerusi hantaran video di laman Twitter pada Isnin.

Tun Mahathir kata, ada orang jumpa dia nak labur RM500 bilion di Langkawi. Betul ke, Tun? #investment #tunmahathir pic.twitter.com/fYimKbAwIB

— Tengku Zafrul 🇲🇾 (@tzafrul_aziz) July 10, 2023

Pada 8 Julai lalu, bekas Perdana Menteri itu mendakwa terdapat individu yang bertemu beliau dan berhasrat melabur di Langkawi sebanyak RM500 bilion, namun tiada menteri yang sudi melayan.

Tambahnya, layanan kerajaan terhadap pelabur yang kurang memuaskan menyebabkan mereka pergi ke Indonesia, Vietnam dan Filipina.

Mengulas lanjut, Tengku Zafrul berkata, pelaburan tertinggi dicatatkan di Malaysia setakat ini adalah sebanyak RM309 bilion setahun.

Jelasnya, nilai tersebut adalah jumlah keseluruhan pelaburan yang dihimpunkan daripada pelbagai sumber dan bukan hanya daripada satu pelabur.

“Dan pelaburan ini adalah untuk seluruh Malaysia dan bukan hanya di satu lokasi.

“Sejak Malaysia merdeka sampai sekarang, tak pernah ada pelaburan tinggi sampai RM500 bilion.

“Masa Tun M jadi Perdana Menteri pun tak pernah ada pelaburan diluluskan setinggi itu,” ujarnya.

Author

Fazleen Safina Abd Jamil

View all posts

View all posts


15 lelaki ditahan bantu siasatan pergaduhan

KUANTAN: Polis menahan 15 lelaki dipercayai terlibat dalam pergaduhan berhampiran Taman Kelau Jaya, Raub, Selasa lepas.

Ketua Polis Daerah Raub, Supt Mohd Shahril Abd Rahman berkata, kesemua yang berusia lingkungan 15 hingga 50 tahun itu ditahan antara 3.15 hingga 4.15 petang di sekitar kawasan Sungai Ruan, Raub pada Rabu.

Beliau berkata, siasatan awal mendapati kejadian kira-kira 10.30 malam itu berpunca selepas seorang lelaki menegur sekumpulan individu yang memarahi beberapa budak lelaki di tempat kejadian sehingga menimbulkan pertengkaran mulut dan berakhir dengan pergaduhan.

“Terdapat individu yang turut cedera di bahagian muka dan badan dalam kejadian itu dan polis masih mengesan saki baki mereka yang dipercayai terlibat,” katanya ketika dihubungi di sini hari ini.

Beliau berkata, kesemuanya sedang direman hingga esok bagi membantu siasatan mengikut Seksyen 147 Kanun Keseksaan kerana merusuh.

Mohd Shahril turut menasihatkan orang ramai supaya mematuhi undang-undang dan menjaga kesejahteraan masyarakat.

Katanya, orang ramai yang mempunyai sebarang maklumat mengenai kejadian itu diminta menghubungi bilik gerakan Ibu Pejabat Polis Daerah Raub di talian 09-3552222. – BERNAMA


25 tahun jual apam balik 50 sen, lelaki ini ajar definisi ‘rezeki’

MESKIPUN sudah berniaga apam balik hampir 25 tahun, Mohammad Puzee Mat Ajid, 63, masih mengekalkan jualan kuih berkenaan dengan harga sekeping 50 sen.

Menurut Puzee yang berniaga di Pantai Remis, Perak, harga jualannya itu mungkin tidak setimpal namun yang menjadi kepentingan buat dirinya adalah berniaga sambil menderma.

“Niat utama saya untuk membantu mereka yang kurang bermampuan dalam keadaan ekonomi mendesak hari ini.

“Rezeki ni Allah dah tetapkan, jadi tak perlu risau yang kita akan jatuh miskin kalau kita bersedekah,” katanya seperti dilapor The Star.

Katanya, jualan apam balik yang disifatkan murah itu juga tidak menjejaskan dirinya dalam membesarkan enam orang anaknya.

Malah, dia merasakan segala keperluan buat dirinya sekeluarga sentiasa mencukupi.

Bercerita tentang jualan, Puzee berkata, proses penyediaan melibatkan pengulian 10 kilogram (kg) tepung dengan campuran beberapa bahan lain untuk menghasilkan kira-kira 1,000 keping apam balik.

“Pada awalnya, saya meletakkan harga tiga keping apam balik RM1, kemudian menjadi lima keping RM2 dan terakhir sekeping 50 sen agar pelanggan mampu beli.

“Saya cuma mahu membantu pelanggan yang sempit kewangan, untung belakang cerita kerana saya percaya pada kekuatan rezeki dan sudah ada bahagian yang tersedia untuk saya,” katanya.

Jika anda menjejakkan kaki ke Pantai Remis, jangan lupa untuk mencuba apam balik jualan Puzee yang beroperasi setiap hari kecuali Jumaat, dari pukul 9 pagi hingga 3 petang.

Author

Diyana Rahip

View all posts

View all posts


Pecah monopoli buka ruang pemain industri bersaing tingkat kecekapan – Pakar Ekonomi

KUALA LUMPUR: Amalan monopoli di negara ini perlu diperhalusi bagi membuka peluang kepada pemain industri bersaing meningkatkan kecekapan perkhidmatan masing-masing, sekali gus mewujudkan persekitaran pasaran lebih kondusif kepada rakyat.

Pengarah Program Sarjana Pentadbiran Perniagaan (MBA), Fakulti Perniagaan Putra, Profesor Madya Dr Ahmed Razman Abdul Latiff berkata, sekiranya wujud banyak persaingan, syarikat yang terlibat akan berusaha menawarkan perkhidmatan terbaik dengan harga berpatutan untuk mendapatkan pelanggan.

“Biasanya syarikat yang mempunyai status monopoli akan cenderung untuk menaikkan dan mengekalkan harga yang tinggi kepada pelanggan yang tidak mempunyai pilihan lain dan ini menyebabkan kekayaan serta keuntungan sesebuah syarikat tidak dimanfaatkan kepada banyak pihak.

“Jadi secara teori jika terdapat banyak penawaran, harga barangan atau perkhidmatan itu akan turun dan ia akan memaksa syarikat terlibat menjadi lebih cekap dalam usaha mendapatkan pelanggan masing-masing, sekali gus memberi manfaat dan pilihan kepada pengguna,” katanya kepada Bernama.

Bagaimanapun Ahmed Razman berkata, kerajaan perlu mengkaji sebaiknya kesediaan pemain industri termasuk kemampuan pengurusan dan kewangan syarikat supaya mereka dapat menawarkan perkhidmatan yang setanding syarikat monopoli.

Ini kerana beliau percaya terdapat beberapa industri yang memerlukan masa untuk dipecahkan monopoli tersebut terutama yang melibatkan penggunaan teknologi.

“Kalau nak hapuskan monopoli kena ada penggantinya bermakna adakah kita mempunyai beberapa organisasi yang mampu menawarkan barangan dan perkhidmatan yang sama ditawarkan monopoli tersebut.

“Saya lihat kemampuan itu ada dan kita lihat ada banyak yang berpotensi mewujudkan persaingan sihat cuma kena teliti pelbagai sudut dan jenis industri contohnya yang mudah dipecahkan monopoli kini ialah Puspakom Sdn Bhd (Puspakom) dan Padiberas Nasional Berhad (Bernas) manakala Touch ‘n Go (TNG) memerlukan lebih masa,” katanya.

Pada Jumaat, Perdana Menteri, Datuk Seri Anwar Ibrahim memaklumkan kerajaan sedang mengkaji semula semua monopoli yang wujud di dalam negara ini sebagai langkah untuk menyediakan perkhidmatan yang lebih baik dan adil kepada rakyat pada kos yang berpatutan.

Pada sidang media di Jeddah pada akhir lawatan rasmi tiga hari beliau ke Arab Saudi, Anwar berkata, semua kementerian telah diarahkan untuk mengkaji kewajaran pelaksanaannya supaya terdapat suatu penilaian adil terhadap isu berkenaan.

Sementara itu Ahli Ekonomi dari Universiti Tun Abdul Razak, Prof Barjoyai Bardai berkata, terdapat beberapa situasi yang perlu diambil kira sebelum kerajaan mahu menamatkan monopoli termasuk kepentingan sesuatu organisasi sebagai badan pemantau.

Barjoyai berpandangan perkara itu penting bagi mengelakkan salah guna kuasa terutama membabitkan pengawal seliaan kualiti dan tahap perkhidmatan yang ditawarkan syarikat baharu.

“Organisasi yang berkait rapat dengan usaha menegakkan undang-undang ini perlu dilihat dengan teliti kerana mereka mempunyai pakar yang sudah berpengalaman dan syarikat baharu tidak boleh sesuka hati melantik individu biasa untuk memantau perkhidmatan yang ditawarkan.

“Contohnya Puspakom orang tidak suka kerana tempoh menunggu yang panjang dan prosedur yang remeh walaupun kos tidak membebankan namun syarikat baharu yang akan menyediakan perkhidmatan seumpama itu tidak boleh ambil mudah soal meluluskan pemeriksaan kenderaan hanya kerana mahu menarik lebih ramai pelanggan,” katanya. – BERNAMA


Hatrik Tchetche julang Terengganu FC di Melaka

KUALA LUMPUR: Hatrik penyerang import Kipre Tchetche membantu Terengganu FC (TFC) membenam Melaka United 4-2 malam tadi, sekali gus mencerahkan peluang skuad Penyu menamatkan saingan Liga Super dalam kelompok tiga teratas, tatkala berbaki dua lagi perlawanan.

Pada pertembungan di Stadium Hang Jebat di Melaka, sokongan penyokong tuan rumah dan status sebagai pasukan pelawat, tidak menjejaskan rentak permainan TFC yang berjaya mendahului 3-1 pada separuh masa pertama menerusi hatrik Tchetche.

Penyerang dari Ivory Coast itu, ‘mendiamkan’ sorokan penyokong tuan rumah apabila meledak dua gol awal masing-masing pada minit ketiga dan ke-13, diikuti jaringan ketiga peribadinya pada minit ke-36 sebelum Melaka United memperoleh sepakan penalti disempurnakan Faris Shah Rosli pada minit ke-44.

Bersambung babak kedua, pasukan tuan rumah bermula cemerlang dan berjaya mengurangkan defisit jaringan hasil penyudah Muhammad Syahmi Shamsudin pada minit ke-52, namun TFC kekal bersemangat sebelum pemain kebangsaan Faisal Abdul Halim menyumbat gol keempat pasukan pada minit ke-70.

Selepas 20 perlawanan, TFC kekal di tangga ketiga liga dengan mengumpul 38 mata, satu mata dipisahkan dengan Sabah FC di posisi kedua, sementara Negeri Sembilan FC keempat dengan 35 mata, namun kurang satu perlawanan.

Ketika ini, TFC, Sabah dan Negeri Sembilan merupakan tiga pasukan yang sedang bersaing merebut dua slot beraksi di Piala Konfederasi Bolasepak Asia (AFC) 2023, yang akan diberikan kepada pasukan yang menamatkan saingan di tangga kedua dan ketiga liga musim ini.

Pada masa sama, aksi cemerlang pada separuh masa kedua di Stadium Likas, Kota Kinabalu menyaksikan Sabah FC berjaya bangkit daripada dua kekalahan berturut-turut selepas membelasah pasukan tercorot liga Penang FC 4-1.

Bagaimanapun, pada babak pertama skuad tuan rumah bimbingan Datuk Ong Kim Swee menerima tentangan sengit Penang, namun akhirnya mendahului 1-0 selepas bekas pemain kebangsaan Baddrol Bakhtiar memecah kebuntuan gol pada minit ke-33.

Penang menyamakan kedudukan menerusi Adib Abdul Ra’op pada minit ke-70 tetapi Sabah pantas kembali mendahului dua minit berselang hasil sentuhan Park Tae-su sebelum Saddil Ramdani menjadikan kedudukan 3-1 selepas menyempurnakan sepakan penalti pada minit ke-80.

Menghampiri masa penuh, Stuart Wilkin tampil mencetak nama sebagai penjaring selepas melengkapkan kemenangan 4-1 pasukan menerusi gol pada minit ke-89.

Dalam pada itu, Selangor FC mencatat kemenangan kedua berturut-turut di bawah bimbingan bekas Ketua Jurulatih skuad kebangsaan Tan Cheng Hoe selepas mengatasi Petaling Jaya (PJ) City FC 1-0 di Stadium Majlis Bandaraya Petaling Jaya.

Penyerang muda Ahmad Danial Ahmad Asri muncul wira skuad Gergasi Merah selepas jaringan kemenangannya pada minit ke-81 menghadiahkan pasukan tiga mata berharga dan membalas dendam kekalahan 0-1 pada pertembungan liga Ogos lalu.

Dalam pada itu, aksi antara Negeri Sembilan FC dan Kedah Darul Aman (KDA) FC di Stadium Tuanku Abdul Rahman, Paroi ditunda malam esok akibat cuaca buruk yang menyaksikan perlawanan malam tadi terpaksa ditangguh kira-kira satu jam, sebelum keputusan menunda dimuktamadkan.

Sementara itu, juara Liga Super Johor Darul Ta’zim (JDT), mengekalkan rekod tanpa kalah selepas terikat tanpa jaringan ketika menentang Sri Pahang FC, pada aksi yang tertangguh kira-kira satu jam 30 minit akibat hujan lebat di Stadium Darul Makmur, Kuantan. – BERNAMA